Örökségvédelmi hatástanulmány

**Régészeti szakterületi munkarész**

**Százhalombatta város településrendezési eszközeihez**

**Készítette: Batizi Zoltán**

**Bevezetés**

Az örökségvédelmi hatástanulmány a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) kormányrendeletnek és a kulturális örökség védelmével kapcsolatos szabályokról szóló 68/2018. (IV. 9.) kormányrendeletnek megfelelően a településfejlesztési koncepcióhoz készül.

A hatástanulmány szerkezetét és tartalmát a 2001. évi LXIV. törvény 85/A. § (1) és a kulturális örökség védelmével kapcsolatos szabályokról szóló 68/2018. (IV. 9.) kormányrendelet 83. § (2) bekezdése, illetve utóbbi 14. sz. melléklete határozza meg.

Jelen munkát a szerzői jogról szóló 1999. évi LXXVI. tv. alapján szerzői jogi védelem illeti meg. A közölt adatok szerződéstől eltérő célra való felhasználása, régészeti lelőhelyre vonatkozó adatok nyilvánosságra hozása vagy továbbadása csak a szerző engedélyével, a régészeti lelőhely és a műemléki érték nyilvántartásának és védetté nyilvánításának, valamint a régészeti lelőhely és a lelet megtalálója anyagi elismerésének részletes szabályairól szóló 13/2015. (III. 11.) MvM. rendelet, valamint a muzeális intézményekben folytatható kutatásról szóló47/2001. (III. 27.) kormányrendelet szabályai szerint történhet.

*A hatástanulmány a rendezési tervhez változtatás nélkül, külön alfejezetként csatolandó.*

***A vizsgálatnál figyelembe vett, a kulturális örökség régészeti vonatkozásait érintő speciális törvények és rendeletek:***

* 1996. évi LIII. törvény a természet védelméről – amely a földvárak és halmok (temetkezési helyek) védelméről rendelkezik (23. §),
* 1997. évi LXXVIII. törvény az épített környezet alakításáról és védelméről,
* 1997. évi CXL. törvény a muzeális intézményekről, a nyilvános könyvtári ellátásról és a közművelődésről,
* 2001. évi LXIV. törvény a Kulturális örökség védelméről (a továbbiakban: Kötv.),
* 2004. évi CXL. törvény a közigazgatási hatósági eljárás és szolgáltatás általános szabályairól – az örökségvédelmi hatóság hatósági eljárásait ez alapján végzi,
* 2012. évi II. törvény a szabálysértésekről, a szabálysértési eljárásról és a szabálysértési nyilvántartó rendszerről – különösen az alábbi szabálysértésnek minősülő cselekmények: lopás, jogtalan elsajátítás, orgazdaság, szándékos rongálás ötvenezer forintot meg nem haladó értékre – 177. § (3) bekezdése szerinti minősített esetei,
* 2012. évi C. törvény a Büntető Törvénykönyvről – különösen az alábbi bűncselekmények:

műemlék vagy védett kulturális javak megrongálása – 357. §,

lopás – 370. § (3) bekezdés bb) pontja,

rongálás – 371. § (3) bekezdés ba) pontja és (4) bekezdés b) pontja,

jogtalan elsajátítás – 378. § (2) bekezdése,

orgazdaság – 379. § (3) bekezdés b) pontja szerinti minősített esetei,

* 149/2000. (VIII. 31.) kormányrendelet a Magyar Köztársaság Kormánya és az Európa Tanács tagállamai között 1992. január 16-án kelt, Vallettában aláírt, a régészeti örökség védelméről szóló Európai Egyezmény kihirdetéséről,
* 47/2001. (III. 27.) kormányrendelet a muzeális intézményekben folytatható kutatásról,
* 191/2001. (X. 18.) kormányrendelet az örökségvédelmi bírságról,
* 314/2012. (XI. 8.) kormányrendelet a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről,
* 13/2015. (III. 11.) MvM rendelet a régészeti lelőhely és a műemléki érték nyilvántartásának és védetté nyilvánításának, valamint a régészeti lelőhely és a lelet megtalálója anyagi elismerésének részletes szabályairól,
* 68/2018. (IV. 9.) kormányrendelet a kulturális örökség védelmével kapcsolatos szabályokról.

***Fogalmi meghatározások***

A régészeti elemek vizsgálatát a kulturális örökség védelméről hozott 2001. évi LXIV. törvényben (a továbbiakban: Kötv.) meghatározott – és így a hatástanulmányban alkalmazott – alábbi fogalmi meghatározások alapján végeztük el.

**Fenntartható használat** (Kötv. 7. § 4.): a védett kulturális örökség olyan módon történő használata – ideértve a kármegelőző és kárcsökkentő tevékenységeket is –, amely nem haladja meg a szakmailag indokolt mértéket és nem vezet az örökség elemeinek állapotromlásához, így biztosított fennmaradásuk a jelen és jövő nemzedékek számára.

**Előzetes régészeti dokumentáció** (Kötv. 7. § 3):valamely terület régészeti érintettségének tisztázására, a régészeti örökség elemeire vonatkozó ismeretek (különösen a lelőhely jellegének, korának, kiterjedésének és intenzitásának) megszerzésére és pontosítására szolgáló, valamint az ebből következően elvégzendő régészeti feladatellátás formájának, idő- és költségvonzatainak meghatározásához hozzájáruló, az ismert adatok és források feldolgozásával, a lelőhely állapotában maradandó változással nem járó műszeres lelőhely-, illetve leletfelderítés, terepbejárás és próbafeltárás alkalmazásával készült dokumentum.

**Gyűjtemény** (Kötv. 7. § 6.): a gyűjtői tevékenység eredményeként létrejött, ritkaságából vagy jellegéből adódóan különös jelentőséggel bíró javak összessége, amelynek egységességében megnyilvánuló kulturális értéke meghaladja egyes darabjainak együttes értékét.

**Kulturális örökség elemei** (Kötv. 7. § 11.): a régészeti örökség, a hadtörténeti örökség régészeti módszerekkel kutatható elemei, a műemléki értékek, valamint a kulturális javak.

**Nagyberuházás** (Kötv. 7. § 20.):az alábbi, földmunkával járó beruházás:

a) a bruttó 500 millió forintos értékhatárt meghaladó teljes bekerülési költségű beruházás,

b)

c) a Nemzeti Infrastruktúra Fejlesztő Zrt. által kezelt beruházás,

d) a védmű-, töltés- és a 2500 hektár alapterületet meghaladó árapasztó- vagy árapasztó tározó-építés, vagy

e) azon közérdekű célú beruházás, amelynek megvalósítása érdekében a kisajátításról szóló törvény szerint kisajátítást végeztek.

**Nyilvántartott régészeti lelőhely** (Kötv. 7. § 23.):a közhiteles nyilvántartásba vett, e törvény alapján általános védelem alatt álló régészeti lelőhely.

**Megelőző feltárás** (Kötv. 7. § 13.): írásbeli szerződés alapján, tudományos módszerrel végzett régészeti feladatellátás (régészeti megfigyelés, próbafeltárás, teljes felületű feltárás), amely a földmunkával járó beavatkozások, fejlesztések, beruházások által érintett, nyilvántartott régészeti lelőhelyek feltárására irányul.

**Mentő feltárás** (Kötv. 7. § 14.):régészeti emlék vagy lelet régészeti feltáráson kívüli, váratlan előkerülése során alkalmazandó, a közvetlenül érintett elemek szakszerű megmentésére irányuló azonnali beavatkozás.

**Régészeti emlék** (Kötv. 7. § 28.): a régészeti örökség ingatlaneleme.

**Régészeti érdekű terület** (Kötv. 7. § 29.): valamennyi terület, természetes vagy mesterséges üreg és a vízmedrek azon része, amelyen, illetve amelyben régészeti lelőhely előkerülése várható vagy feltételezhető.

**Régészeti feltárás** (Kötv. 7. § 30.):a földmunkával járó beavatkozás, fejlesztés, beruházás esetén feltárásra jogosult által végzett lelőhely-felderítés és megelőző jellegű örökségvédelmi tevékenység, melynek szaktevékenységi része a feltárásvezetés, a feltárás dokumentálása, a régésztechnikusi feladatellátás, a leletek elsődleges feldolgozása, valamint a geodéziai és térinformatikai feladatok ellátása. Járulékos része a régészeti bontómunka.

**Régészeti korú tárgy**(Kötv. 7. § 32.):bizonyítottan gyűjteményben fennmaradt, a kulturális javak körébe tartozó, 1711 előtt keletkezett tárgy.

**Régészeti lelet** (Kötv. 7. § 33.): a régészeti örökség érzékelt, felfedezett, feltárt – jellegénél fogva – ingó eleme, függetlenül attól, hogy eredeti helyéről, összefüggéseiből, állapotából elmozdult, elmozdították-e vagy sem. Nem minősülnek régészeti leletnek a régészeti korú tárgyak.

**Régészeti lelőhely** (Kötv. 7. § 35.): földrajzilag körülhatárolható terület, amelyen a régészeti örökség elemei történeti összefüggéseikben találhatók.

**Régészeti megfigyelés** (Kötv. 7. § 36.): a beruházás földmunkájának régész által a helyszínen történő folyamatos figyelemmel kísérése, szükség esetén a régészeti bontómunka elvégzése és dokumentálása.

**Régészeti örökség** (Kötv. 7. § 37.): az emberi létnek a föld felszínén, a föld vagy a vizek felszíne alatt és a természetes vagy mesterséges üregekben 1711 előtt keletkezett érzékelhető nyoma, amely segít megismerni az egyetemes kultúrát, az emberiség történetét, kapcsolatát környezetével, valamint hozzájárul az ország területén élt népek és a nemzet történelmének rekonstruálásához, igazolja, bemutatja, alátámasztja népünk eredetét és fejlődését, továbbá amellyel kapcsolatos információszerzés fő forrásai a feltárás és egyéb kutatási módszerek.

**Régészeti védőövezet** (Kötv. 7. § 38.): a védetté nyilvánított régészeti lelőhely környezete, amely biztosítja annak fenntarthatóságát, megközelíthetőségét, tájképi védelmét.

**Teljes felületű feltárás** (Kötv. 7. § 40.):nyilvántartott régészeti lelőhelyen a régészeti örökség elemeinek a földmunkával érintett terület teljes egészén történő feltárása.

**Terepbejárás** (Kötv. 7. § 41.):minden olyan felszínen végzett kutatás, adatgyűjtés és kiértékelő dokumentálás, amely a régészeti örökség nem ismert elemének felfedezésére vagy a régészeti lelőhely állapotának ellenőrzésére, illetve azonosítására irányul, függetlenül attól, hogy együtt jár-e a leletek összegyűjtésével vagy sem.

**Tervásatás** (Kötv. 7. § 42.):tudományos célból végzett, tudományos szempontok alapján előre tervezett régészeti feltárás.

**Történeti városmag** (Kötv. 7. § 44.): a mai városok területén található, az eredeti, történelmi városszerkezetet tükröző, a régészeti örökség elemeit nagy mélységben és több rétegben megőrző, a település több évezredes múltját és folyamatosságát mutató jól lehatárolható, nagyobb összefüggő terület.

**Védetté nyilvánított régészeti lelőhely** (Kötv. 7. § 45.):miniszteri döntéssel, határozattal vagy e törvény alapján miniszteri rendelettel védetté nyilvánított kiemelkedő történeti és kulturális jelentőségű, nyilvántartott régészeti lelőhely.

**Védett örökségi elem** (Kötv. 7. § 46.): az e törvény erejénél fogva védelem alatt álló, illetve miniszteri rendelettel vagy hatósági eljárás során védetté nyilvánított kulturális örökségi elem.

Kötv. 7/A. §: A régészeti örökség védelme kiterjed a régészeti örökség felkutatására, értékelésére, számbavételére, nyilvántartására.

Kötv. 8. § (1): A Magyarország határain belül a föld felszínén, a földben, a vizek medrében vagy máshol rejlő vagy onnan előkerülő régészeti lelet állami tulajdon.

A Kötv. 9. §-a kimondja, hogy a régészeti lelőhelyeket – a fenntartható használat elvének figyelembevételével – csak olyan mértékben lehet igénybe venni, hogy azok állománya számottevően ne csökkenjen, illetve eredeti összefüggéseik jelentősen ne károsodjanak. A régészeti örökség elemeit lehetőleg eredeti lelőhelyükön, eredeti állapotukban, eredeti összefüggéseikben kell megőrizni, ennek érdekében régészeti lelőhelyek védelmére irányuló intézkedéseknek elsősorban megelőző, szükség esetén mentő jellegűeknek kell lenniük a Kötv. 10. §-a alapján.

Általános védelem (Kötv. 11. §): a régészeti lelőhelyek e törvény erejénél fogva általános védelem alatt állnak.

A nyilvántartott régészeti lelőhelyek védetté nyilvánítása (Kötv. 12–16. §): az ország és annak régiói kiemelkedő történeti és kulturális jelentőségű régészeti lelőhelyeit jogszabályban kell védetté nyilvánítani (12. §). A védetté nyilvánított régészeti lelőhelyeken nem lehet olyan tevékenységet folytatni, amely a lelőhelynek akár részleges állapotromlását eredményezheti (13. § (1)). A védetté nyilvánított régészeti lelőhelyeket kiemelten vagy fokozottan védett régészeti lelőhely kategóriába kell sorolni (13. § (3)).

A Kötv. 19.§ (1) bekezdése alapján a földmunkával járó fejlesztésekkel, beruházásokkal, beleértve az ásványi vagyon kitermelését is a nyilvántartott régészeti lelőhelyeket jogszabályban meghatározott esetekben és módon el kell kerülni.

A kulturális örökség védelmével kapcsolatos szabályokról szóló 68/2018. (IV. 9.) kormányrendelet (a továbbiakban: Korm. r.) 21. § (3) bekezdése szerint a földmunkával járó beruházással el kell kerülni

*a)* a védetté nyilvánított régészeti lelőhelyet,

*b)* a nyilvántartott tájképi jelentőségű régészeti lelőhelyet és

*c)* az eredeti összefüggéseiben megmaradt, helyben és fizikai állapotromlás nélkül megőrzendő régészeti emléket.

Ez alól kizárólag az örökségvédelmi hatóság döntése alapján a belterületen tervezett földmunkával járó beruházások, illetve a természetvédelmi vagy örökségvédelmi célú beruházások képezhetnek kivételt (Korm. r. 88. § (6)).

A Kötv. 19. §-a alapján a régészeti örökség elemei eredeti helyzetükből csak régészeti feltárás keretében mozdíthatók el. A régészeti feltárások költségeit – a jogszabályban meghatározott kivételekkel – annak kell fedeznie, akinek érdekében az elvégzendő földmunka vagy a nyilvántartott régészeti lelőhely bolygatása szükségessé vált.

A régészeti feladatellátás hatósági ár alapján végezhető. A hatósági ár mértékét a Korm. r. 8. sz. melléklete határozza meg.

A Kötv. 82. §-a szerint örökségvédelmi bírsággal kell sújtani azt a természetes vagy jogi személyt és jogi személyiséggel nem rendelkező szervezetet, aki

*-* jogszabályban engedélyhez kötött tevékenységet védelem alatt álló kulturális örökségi elemen engedély vagy tudomásulvétel nélkül vagy attól eltérő módon végzi,

*-* a védelem alatt álló kulturális örökség elemeit jogellenesen megsemmisíti vagy megrongálja, valamint

*-* a védett kulturális örökségi elemet kötelezettségének elmulasztásával veszélyezteti,

*-* régészeti feltárást feltárási jogosultság nélkül végez,

- nyilvántartott régészeti lelőhelyen a hatóság engedélye vagy nyilatkozata nélkül beruházást valósít meg.

Bírsággal sújtható az, aki a jogszabály által előírt bejelentési kötelezettségének nem tesz eleget.

A bírságot a hatóság szabja ki. A bírság mértéke nyilvántartott régészeti lelőhely esetén az örökségvédelmi bírságról szóló 191/2001. (X. 18.) kormányrendelet alapján 10 ezertől 250 millió forintig terjedhet.

**1. Örökségvédelmi vizsgálat**

1.1. A település történeti leírása (a történeti település- és tájszerkezet alakulása, a történeti településmag

Százhalombatta városPest megye nyugati részén helyezkedik el. Az Északi-Mezőföldhöz tartozó Érd-battai- és az Ercsi-táblarögöt a Százhalombatta alatt a Dunába folyó Benta-patak választja el egymástól. A lösztakaróval fedett táblák 100-170 méter magasságban helyezkednek el, keleti, a Dunára néző szélüket 30-60 méter magas, meredek lejtő határolja. A Benta torkolatától délre nagyobb ártéri síkság van. A település területén a Kárpát-medence többi, alacsonyabb fekvésű területéhez hasonlóan már az újkőkorban megtelepedtek földművelő elődeink. A helység határa 28,06 négyzetkilométer nagyságú.

A település neve kéttagú, két korábbi, középkori helység nevének összevonásával keletkezett. A Batta név valószínűleg egy szláv személynévből ered, mely magyar névadási szokással mindenféle rag, képző nélkül vált a település magyar nevévé. A Százhalom név a Battától nem messze fekvő másik faluhoz tartozik. Ez a középkori magyar eredetű név arra a több mint száz őskori halomsírra utal, melyek domborulatai egykor még a mainál is jobban megfigyelhetőek voltak.

Százhalombatta területén az első települések az újkőkorban jöttek létre. Az elszór újkőkori nyomok után az időszámításunk előtti 3. évezred elején kezdődő bronzkorban kezdett sűrűbben lakottá válni a város területe. A kora vaskorban, az időszámításunk előtti 1. évezred első felében itt lakó népesség emelte a Százhalomnak nevet adó halomsírokat. Anonymus a magyarok tetteiről írt, Gesta Hungarorum című latin nyelvű munkájában a 13. században megemlíti Árpád vezér egyik táborhelyeként a száz halom (latinul: „centum montes”) melletti területet. A kései vaskorban a kelták hódították meg a területet, majd időszámításunk kezdetet táján a rómaiak foglalták el a Dunántúl teljes területét. A Duna mentén húzódó birodalmi határ védelmére épült a város belterületén található Matrica nevű erődjük. Az avar korszakhoz tartozó több száz temetkezés semmisült meg az olajfinomító építésekor. Mindössze 12 sírt sikerült a szakembereknek feltárni, ezek az időszámításunk után 7. századra keltezhetőek. Miután 800 táján az avar birodalmat a frankok és a bolgárok támadásai szétforgácsolták, Százhalombatta területe talán frank érdekszféra lett. Csak az tűnik biztosnak, hogy 900 táján a honfoglaló magyarok meghódítják a Dunántúlt és a helyi avar-szláv őslakosok mellé magyarok települnek. Báté (Batta elődje) első okleveles fennmaradt említése 1318-ból származik. Ekkor már állt a régészeti adatok szerint egy kőből épült templom a településen, a régi római tábor területén. A település a leletek alapján már az Árpád-kor elejétől lakott. 1382-ben a szomszédos, mára eltűnt Eth faluban birtokos Eth-i János szabó fia János valamennyi birtokát, köztük Eth, Bathe és Zekul birtokokat is Waras Bathor-i Miklós fiaira, Istvánra és Andrásra, valamint Akus fia Lukácsra hagyományozta. Batejt a 15-16. században egymással rokonságban álló családok birtokolták közösen, melyek némelyike Bathe-inek nevezte magát. 1518-ban Ebeni Miklós tiltakozott az ellen, hogy Báthé-i Antal és Kelemen eladják az örökség és a szomszédság címén őt illető Eben, Zekel és Bathe birtokokat. 1540-ben Ebeny Ferencet, Gáspárt és Gábort beiktatták Felsewbathe, eben és Zekel prediumokba, azaz pusztákba vagy lakók nélküli birtokokba. A meghívott szomszédok közt volt egy birtokos, aki Alsobathe-i Mátyásnak nevezte magát, azaz Alsóbátén birtokolt, lakott. Az 1546. évi török defterben (részletes adójegyzékben) Bété falu még 6 férfival szerepelt, ennyien fizettek adót. Közülük hármat Batainak hívtak. Lehetséges, hogy ők a korábbi nemesi birtokosok. Az 1559. évi defter szerint már kihalt a falu, melyet akkor Kisbátéként írtak össze. Ugyanekkor egy Báté nevű pusztát is nyilvántartásban tartottak a hódítók. Báté 1562-ben és 1580-ban is lakatlan volt, a török korban nem népesült be később sem.

Százhalom falu a mai Alkotmány utca környékén terült el. A későközépkorban időnként Fejér, máskor Pest megyéhez számították. Nevét az Anonymus 13. századi krónikájában említett halmokról kapta. Első ismert okleveles említése 1430-ból származik, ekkor Tökölön szerepelnek az innen származó jobbágyok, Zazhalom-i Dénes és Egyed. 1450-ben toronnyal bíró templomát, Máté nevű plébánosát pedig 1468-ban említették. Százhalom részben a Gutori Nagy és a Kálnói családoké volt. Ők 1448-ban 17 évi adómentességet ígértek a berki, érdi és a százhalmi birtokaikra letelepülőknek. 1467-ben a két család tagjai más birtokok felével együtt Százhalom felét is átengedték Sthoz Egyed budai (német) polgárnak. A Gutori Nagy családból származó Haraszty Ferenc 1512-ben elzálogosította százhalmi birtokát, majd 1518-ban többi birtokaival együtt vejeinek, a Lévai Cseh és a Paksy család tagjainak adta át. 1568-ban gimesi Forgách János tiltakozott az elhalt Haraszty Ferenc és Lévay Cseh Zsigmond birtokainak eladományozása ellen.

Mások is birtokoltak Százhalmon a kései középkorban. 1450-ben Százhalom-i Antal szabó itteni birtokrészét (5 lakott jobbágytelket, 5 kaszányi rétet, toronnyal bíró templom hatod részét, két ekényi legelőt) foglalták le. Szabó Antal fia Benedek magtalan halála után a király örökölt, aki 1478-ban Kisbán Bálint budai polgárnak adta ezt a százhalmi birtokrészt. 1477-ben az Érden birtokos Berki László és sógora, Sárkány Bertalan pereskedett Csákszigetért Kisbán Bálinttal és Százhalom-i Antal özvegyével. A tanúvallomások többsége szerint a sziget Érd és Százhalom között feküdt, a két falu közösen használta. Százhalom falut 1546-ban 10, 1559-ben és 1562-ben 12, 1580-ban 23 férfi lakosával írták be a török defterbe. 1588-ban a magyar adójegyzékben szerepel, de portaszám megadása nélkül. (Ekkor Pilis megye adózó falvaival együtt szerepel.) A Sárkány család tagjainak 1659. évi birtokmegosztásában Bata vagy másként Százhalom falu is szerepel. 1671-ben török és magyar földesura (Sárkány János) görögkeleti szerbeket telepítettek ide. A falu nevét a 19. században Battára változtatták meg.

A településre vonatkozó történeti adatok mellett lényeges a régészeti lelőhelyek kutatása szempontjából a természeti környezet megfigyelése is. A település meghatározó folyója a Duna. Jóval kisebb, de említésre méltó az északnyugat felől délkeleti irányba tartó és a város déli részén a Dunába ömlő Benta-patak. A környék vízben nem volt szegény (kivéve Százhalombatta területének északnyugati részét), ami kedvezett a települések kialakulásának. A települések minden korszakban a vízfolyások közelében, árvíztől mentes részeken alakultak ki. Kivételt csak a magaslatokon lévő földvárak jelentenek.

1.2.A település régészeti örökségének felmérése újonnan beépítésre szánt területnek kijelölt terület esetén terepbejárással

Százhalombatta közigazgatási területéről jelenleg 39 régészeti lelőhely ismert. Ez a szám a természetföldrajzi adottságok és a környező települések lelőhelyeinek ismeretében átlagosnak tekinthető, de bizonyos, hogy még egy-két fel nem fedezett lelőhely található a helység területén. Így a lelőhelyek száma intenzívebb kutatások esetén a jövőben még emelkedhet. A község határában található ismert régészeti lelőhelyek nagyobb része terepbejáráskor került elő. Próbafeltárás nem történt a helység területén.

*Terepbejárások*

A Magyarország régészeti topográfiája 7. kötetének készítése során az 1970-es, 1980-as években több időszakban kutatva, terepbejárva került elő az ismert lelőhelyek jelentős része, ill. az akkor már ismert lelőhelyeket is bejárták a topográfia kötet készítői.

Egyéb terepbejárások lelőhelyenként:

11477. számú lelőhelyen: Visy Zsolt 2009-ben és 2010-ben végzett itt terepbejárást.

11494. számú lelőhelyen: 2008-ban és 2010-ben Visy Zsolt végzett terepbejárást a lelőhelyen.

93141. számú lelőhelyen: 2017-ben Bittner Bettina terepbejárás során azonosította a lelőhelyet.

28834: A város északi részén lévő halomsírmező keleti felén a Benta-völgyi projekt részeként 1999-2000-ben terepbejárásokat folytattak. Vicze Magdolna 2001-ben végzett terepbejárást a lelőhelyen.

10271: 2001-ben az M 6 autópálya építése előtt Ottományi Katalin végzett terepbejárást a lelőhelyen, majd 2006-ban ismét ő járt itt terepet.

59401: 2009-ben Stibrányi Máté terepbejárt a lelőhelyen.

28834: A Benta-völgyi projekt részeként 1999-2000-ben terepbejárásokat folytattak a lelőhelyen. Vicze Magdolna 2001-ben végzett itt terepbejárást.

*Helyszíni szemlék*

11472. számú lelőhelyen: Nagy Levente 2002-ben, Závodi Szilvia 2003-ban, T. Németh Gabriella és Fűköh Dniel 2005-ben végzett helyszni szemlét a lelőhelyen.

11473. számú lelőhelyen: Mérey-Kádár Ervin 1950-ben, Újlaki Pongrácz Zsuzsanna 2001-ben, Nagy Levente 2002-ben végzett helyszíni személt a lelőhelyen.

11477: B. Thomas Edit 1964-ben, Kovács Péter 1993-ban végzett helyszíni szemlét.

11480: 1972-ben és 1975-ben Topál Judit helyszínelt a lelőhelyen.

10269: 1971-ben és 1972-ben Tettemanti Sarolta végzett helyszíni szemlét a 10269. számú lelőhelyen.

11486: 1994-ben Kovács Péter végzett itt helyszíni szemlét.

11487: 1964-ben Kovács Tibor végzett itt helyszíni szemlét.

11489: 1961-ben Kralovánszky Alán végzett a lelőhelyen építkezéskor helyszíni szemlét.

11493: Dormuth Árpád helyszíni szemléje 1943-ban történt a 11493. lelőhelyen.

11501: 1971-ben Soproni Sándor helyszíni szemlét végzett itt.

10272: 1961-ben Kralovánszky Alán végzett itt helyszíni szemlét.

10271: 2005-ben Virágos Gábor végzett itt helyszíni szemlét.

*Régészeti megfigyelés / szakfelügyelet*

11481. számú lelőhely: Az egykori Stich tanya mellett elhaladó földúton, az érdi Római és Kerülő úton Csongrádiné Balogh Éva látott el régészeti szakfelügyeletet 2002-ben.

10271: 2007-ben Stibrányi Máté régészeti felügyeletet látott el a lelőhelyen.

*Leletmentések*

11476. számú lelőhelyen: 1963-ban B. Thomas Edit leletmentést végzett a 11476. számú lelőhelyen.

11478: 1942-ben Sági Károly végzett leletmentést a Déli-gát közelében.

11479: 1963-1965-ben B. Thomas Edit végzett itt leletmentést 3 késő római csontvázas sírt tárva fel.

11480: 1957-ben Mócsy András végzett leletmentést a lelőhelyen.

11484: 1963-ban Mozsolics Annamária végzett helyszíni személt a lelőhelyen.

11486: 1975-ben Tettamanti Sarolta, 1989-ben Poroszlai Ildikó végzett itt leletmentést.

11490: 1943 májusában leletmentés során Dormuth Árpád 14 sírt tárt fel a Pannonia-pusztai szőlőhegyen.

11492: 1963-ban Mozsolics Annamária helyszíni személt végzett a lelőhelyen. 1999-ben T. Németh Gabriella a százhalombattai múzeum régésze végzett itt helyszíni szemlét.

11496: Kralovánszky Alán 1960-ban végzett itt helyszíni szemlét két csontvázat tárva fel.

11497: 1956-ban Mócsy András helyszíni szemléje közben két objektumot tárt fel.

11501: 1971-ben Soproni Sándor leletmentő ásatást végzett itt.

41547: 2003-ban Csongrádiné Balogh Éva végzett leletmentést késő bronzkori anyagot találva.

10271: 2007 végén Vicze Magdolna leletmentő ásatást végzett a lelőhelyen. A leletmentést 2008 elején folytatta Vicze Magdolna.

41547: 2003-ban Csongrádiné Balogh Éva végzett leletmentést a lelőhelyen.

*Feltárás (többségük tervásatásként értelmezhető)*

11472. számú lelőhelyen: Luczenbacher János a 11472. lelőhelyen végzett kutatást 1847-ben. 1866-ban Rómer Flóris, 1872-ben Kereskényi Gyula érdi plébános, 1876-ban Csetneki Jelenik Elek kutatott itt. Holport Ágnes 1978 és 1996 közt több mint 6 feltárást végzett a lelőhelyen. T. Németh Gabriella 2016-ban végzett ugyanitt feltárást.

11473. számú lelőhelyen: Kovács Tibor 1963-ban és 1976-ban, Poroszlai Ildikó 1989-ben, 19990-ben, 1991-ben, 1992-ben, 2001-ben, 2002-ben, 2003-ban és 2004-ben, Marton Erzsébet 1993-ban, 1994-ben, 1996-ban és 1997-ben, Poroszlai Ildikó és Vicze Magdolna 1998-ban, 1999-ben, 2000-ben, Vicze Magdolna 2004-ben, 2006-ban, 2010-ben, 2015-ben, 2016-ban, 2017-ben végzett ásatást a lelőhelyen.

11477: 1872-ben Kereskényi Gyula érdi plébános végzett itt ásatást. 1943-ban Dormuth Árpád mentőásatást végzett, mely során a római erőd részletei, valamit egy i. sz. 400 köré datálható üvegpohárral eltemetett váz került elő. 1953-ban Mócsy András is ásott itt. Alföldy Géza 1962-ben, B. Thomas Edit 1963-ban, 1964-ben, Kovács Péter 1993 és 1997 közt 5 alkalommal (minden évben), Nováki Gyula 1997-ben végzett feltárást a lelőhelyen.

11478: 1872-ben és 1876-ban Kereskényi Gyula érdi plébános végzett itt ásatást. 1943-ban a közelben ásott Dormuth Árpád. 1953-ban Mócsy András egy vízelvezető árok kiépítése előtt ásott a lelőhelyen. 1972-ben a gátépítés előtt Topál Judit tárt fel a munkálatokkal veszélyeztetett részeket, majd 1975-ben újra kutatott itt.

11479: 1971-ben újabb építkezések nyomán Tettamanti Sarolta és Topál Judit hitelesítő ásatást végeztek 15 négyzetméteren. 1972-ben és 1973-ban Topál Judit ásta a temetőt.

11480: 1872-ben Kereskényi Gyula,1943-ban Dormuth Árpád végzett ásatást a lelőhelyen.

11481: 1943-ban Dormuth Árpád ásatása során megnézte az út szerkezetét. Maróti Éva régész 1979-ben vágta át az út egy másik szakaszát.

11482: 1985-ben Poroszlai Ildikó ásott a lelőhelyen.

11486: 1975-ben Tettamanti Sarolta ásott a lelőhelyen, 1989-ben pedig Poroszlai Ildikó.

11492: Kralovánszky Alán végzett itt ásatást 1962-ben.

*Megelőző feltárás*

10271. számú lelőhelyen: 2004-ben Ottományi Katalin ásatást végzett a 10271. számú lelőhelyen.

A település határának régészeti kutatottsága a fentiek ismeretében kiemelkedő intenzitásúnak minősíthető.

A település határának kiterjedéséhez és a megtelepedésre alkalmas területek nagyságához viszonyítva az ismert régészeti lelőhelyek száma átlagos. (Viszont a római kori lelőhelyeknek köszönhetően a lelőhelyek közt kiemelkedő jelentőségűeket is találunk.) A nem szántott, műveletlen vagy füves, erdős területek és a beépített vagy kertes területek miatt várható még további lelőhelyek előkerülése is.

A település ismert lelőhelyeinek korszakonként megoszlása:

Az *őskort* számos lelőhely képviseli, ez a legerősebben képviselt régészeti korszak. Újkőkori, közelebbről meg nem határozott korú telep 3 került elő. A középső újkőkorra tehető két másik lelőhely, telep. A késő újkőkorból egy sír került eddig csak elő. Feltűnő a rézkori lelőhelyek telje hiánya. A bronzkorhoz köthető közelebbi meghatározás nélkül: 3 telep, két magányosan előkerült urnasír. Egy bronzkori földvár több korszakú (középső és késő bronzkori). Ismert: a kora bronzkori nagyrévi kultúra 3 telepe, egy kora bronzkori, közelebbről meg nem határozható korú telep, a kora és a középső bronzkorban élő kispapostagi kultúra telepe. A középső bronzkori vatyai kultúra igen sok emléket hagyott; 8 telep és 3 urnasíros temető származik e kultúra idejéből. Két telepről csak az biztos, hogy a késő bronzkorra keltezhető, mellettük két késő bronzkori urnasíros kultúrás telep is ismert. Tudunk egy középső vagy késő bronzkori urnával keltezett hamvasztásos temetkezésről is. A Százhalomnak nevet adó halomsírok a kora és a középső vaskorra keltezhetőek. A közelükben lévő fölvárnak a bronzkor után a kora vaskorban is volt egy periódusa. A kora vaskorból 2 telep ismert. A késő vaskorból 7 kelta telep került eddig elő. Egy kelta kori földvár létezik a város területén. Egy további telepről nem dönthető el, hogy késő kelta vagy kora római kori a kerámiája?

A *római korból* 11 telep nyomai ismertek, ezek mellett Százhalombattán került elő 2 római kori őrtorony, 3 villaépület, 3 lelőhelyen kő építmények, 5 lelőhelyen kő emlékek (pl. sírkövek, mérföldkövek), egy római éremlelet, egy római kő erődítmény, egy római tábor, 4 római temető, 2 római kori hamvasztásos temető, egy római vízmű, egy római fürdő, két lelőhelyen római út több szakasza

A *népvándorláskorból* az egyik római lelőhelyen talált és i. sz. 400 tájára datál üvegpohárral datált magányos csontvázas temetkezésen kívül (ez római kori temetkezésként szerepel a fenti listában) csupán egy késő avar kori temető ismert a népvándorláskorból.

A *honfoglalás korban* indult két olyan temető használata, melyeket a 10-11. századra kelteztek a feltárók.

A *középkori* megtelepedést – viszonylag – kisebb számú lelőhely jelzi. Az Árpád-korból 4 telepet ismerünk, egy további pedig a 13-14. századra keltezhető. Egy Árpád-korban épült templom romjai és a körülötte létezett temető is ismert. E korszakból egy éremlelet is napvilágot látott. Általában a középkorra tehető egy templom, egy másik épületnél, romnál pedig csak feltételezhető, hogy szintén egy középkori templom maradványa. Két telep is általában középkoriként lett meghatározva további pontosítás nélkül. A város területéről két későközépkori telep is ismert.

Két ismeretlen korú csontvázas temető is ismert Százhalombattáról.

A hatástanulmány elkészítéséhez 2017. augusztus-szeptemberében szemlét végeztem a település lelőhelyein.

Jelenlegi ismereteink szerint összesen 37 régészeti lelőhely ismert a település bel- és külterületén. (Számos lelőhelyről több korszak emlékanyaga került elő.)

**A hatástanulmány készítéséhez felhasznált források, szakirodalom:**

Holport Ágnes: Ásatások Százhalombattán, 1978-1982. (Előzetes jelentés) Studia Comitatensia 17, 1985.

Holport Ágnes: Kora vaskori halomsíros temető Érd-Százhalombatta határában. In: Poroszlai I. (szerk) 4000 év a 100 halom városában, Százhalombatta, 1993, 23-34.

Holport Ágnes: Építészeti emlékek az Érd-Százhalombattai kora vaskori halomsíros temetőből. In: Poroszlai I. (szerk) Ásatások Százhalombattán 1989-1995. (1996.), Százhalombatta, 34-42.)

Kiss Lajos: Földrajzi nevek etimológiai szótára I. és II. kötet. Akadémiai kiadó, Budapest, 1997.

Kovács Péter: Ásatások a százhalombattai római katonai táborban (Matrica) 1993-1996. In: Poroszlai I. (szerk) Ásatások Százhalombattán 1989-1995. (1996.), Százhalombatta, 43-55.

Kovács Péter: Ásatások a százhalombattai római katonai táborban (Matrica) 1993-1996. In: Poroszlai I. (szerk) Ásatások Százhalombattán 1989-1995. (1996.), Százhalombatta, 52-55.

Kovács Péter: Vicus és castellum kapcsolata az alsó-pannoniai limes mentén. Piliscsaba, 1999., 59-103.

Kovács Péter: Matrica – Excavations in the Roman fort at Százhalombatta (1993-1997.). Studia Classica – Series Historica 3, Budapest, 2000.

Marton Erzsébet: Oikos in the Late Bronze – Early Iron Age Fortress at Érd-Százhalombatta. New results from the season of 1996. In: Archaeology of the Bronze and Iron Age, Proceedings of the International Archaeological Conference Százhalombatta, 3-7. October 1996., Budapest 1999., 133-142.)

Marton Erzsébet: Százhalombatta-Sáncalja: A sáncközeli vaskori település periódusai és hétköznapi élete. In: Poroszlai Ildikó (szerk): Ásatások Százhalombattán 1989-1995. (1996.), Százhalombatta, 25-33.

Pálóczi-Horváth András: Százhalombatta-Dunafüred-Klísza dűlő, In: Tari Edit: Pest megye középkori templomai. Studia Comitatensia 27. Szentendre, 2000. 178-179., 94. kép

Poroszlai Ildikó: Százhalombatta bronzkori története. In: 4000 év a 100 halom városában. Szerk.: Poroszlai Ildikó. Százhalombatta, 1993.

Poroszlai Ildikó: Archaeological Park in Százhalombatta, In: Archaeology of the Bronze and Iron Age, Proceedings of the International Archaeological Conference Százhalombatta, 3-7. October 1996, Budapest, 1999., 377-385.

Poroszlai I., Vicze M. (eds) Százhalombatta Archaeological Expedition, Annual Report 1, 2000.

Poroszlai I., Vicze M. (eds) Százhalombatta Archaeological Expedition, Annual Report 2, 2005.

Poroszlai Ildikó: A százhalombattai vatyai urnatemető. Archaeológiai Értesítő 17, 1990., 203-214.

Topál Judit: The southern cemetery of Matrica (Százhalombatta-Dunafüred). Fontes Archaeologici Hungariae, 1981., Budapest.

Torma István (szerk.): Magyarország régészeti topográfiája 7. kötet. Pest megye régészeti topográfiája. A Budai és a Szentendrei járás. (XIII/1. kötet). Akadémiai kiadó. Budapest, 1986.

Vicze Magdolna – Timothy Earle, Magnus Artursson: Bronze Age site Gazetteer: Benta Valley, Hungary, In: Poroszlai I., Vicze M.. (Ed.) Százhalombatta Archaeological Expedition, Report 2., 2005., 237-249.

A település területének nem elhanyagolható része mezőgazdasági művelés alá esik, ahol optimális növényborítottság mellett a régészeti érintettség könnyebben felderíthető. Emiatt az ismert régészeti lelőhelyek többsége más településeken általában szántóföldre esik. Százhalombattán viszont részben a nagyberuházások miatt, részben a szokatlanul nagy belterületi rész miatt a belterületen van a lelőhelyek nagyobb része. Lényeges figyelembe venni azt, hogy a település határának jelentős része nem kutatható kertként, legelőként, kaszálóként, valamint erdőként van hasznosítva, ahol szántás hiányában számos régészeti lelőhely rejtőzködhet észrevétlenül.

A belterületről jelenleg 17 régészeti lelőhely ismert. 7 lelőhely részben külterületen, részben belterületen fekszik. Tisztán a külterületen található 11 lelőhely. Egy lelőhely nincs lokalizálva a közhiteles adatbázisban, egy pedig (hibásan) érdi helyrajzi számokkal szerepel.

A település közigazgatási határain belül külön jogszabályban *fokozottan védett* vagy *kiemelten védett* régészeti lelőhely négy található.

A Kötv. általános elvei alapján ex lege védett minden, jelenleg nyilvántartott régészeti lelőhely (37 db), a további ismert, de még nem nyilvántartott régészeti lelőhelyek esetében a bejelentést követően a központi közhiteles örökségvédelmi nyilvántartásba való bejegyzéssel, külön jogi aktus nélkül, az általános védettséget az újonnan előkerült régészeti lelőhelyek is megkapják.

Jelenleg az alábbi korú és jellegű lelőhelyekről van ismeretünk:

újkőkori, közelebbről meg nem határozott korú telep: 3

középső újkőkori telep: 2

késő újkőkori sír: 1

bronzkori telep: 3

bronzkori magányosan előkerült urnasír: 2 lelőhelyen

bronzkori földvár több korszakú: 1

a kora bronzkori nagyrévi kultúra telepe: 3

kora bronzkori, közelebbről meg nem határozható korú telep: 1

a kora és a középső bronzkori kispapostagi kultúra telepe: 1

középső bronzkori vatyai kultúra telepe: 8

vatyai urnasíros temető: 3

késő bronzkori telep: 2

késő bronzkori urnasíros kultúrához tartozó telep: 2

középső vagy késő bronzkori hamvasztásos temetkezés: 1

kora és középső vaskori halomsírmező: 1

vaskori földvár: 1

kora vaskori telep: 2

kelta telep: 7

kelta kori földvár: 1

késő kelta vagy kora római kori telep: 1

római kori telep: 11

római kori őrtorony: 2

villaépület: 3

kő építmények: 3

kő emlékek (pl. sírkövek, mérföldkövek): 5

római éremlelet: 1

római kő erődítmény: 1

római tábor: 1

római temető: 4

római kori hamvasztásos temető: 2

római vízmű: 1

római fürdő: 1

római út: 2 lelőhelyen több szakasz

késő avar temető: 1

honfoglalás kortól a kora Árpád-kori használt temető: 2

Árpád-kori telep: 4

13-14. századi telep: 1

Árpád-kori templom: 1

Árpád-kori templom körüli temető: 1

Árpád-kori éremlelet: 1

középkori templom: 1

feltehetően Árpád-kori templom maradványa: 1

középkori telep: 2

későközépkori telep: 2

ismeretlen korú csontvázas temető: 2

kiemelten védett régészeti lelőhelyek Százhalombatta területén:

11472. nyilvántartási számú régészeti lelőhely. Név: Százhalom

11473. nyilvántartási számú régészeti lelőhely. Név: Földvár

11477. nyilvántartási számú régészeti lelőhely. Név: Matrica auxiliáris tábor

11478. nyilvántartási számú régészeti lelőhely. Név: Matrica vicus

A régészeti lelőhelyek jellegéből adódóan a pontos lokalizáció, még inkább a pontos kiterjedés általában nem határozható meg pusztán a felszíni jelenségek alapján. Az adattári és szakirodalmi adatok, valamint az elvégzett helyszíni beazonosítások alapján az azonosított lelőhelyekkel érintett területek a hozzájuk tartozó helyrajzi számokkal részletesen az 1. sz. mellékletben találhatók.

Régészeti érdekű területek azok a területek, ahol a földrajzi adottságok és az adatgyűjtés során szerzett információk alapján egyéb lelőhelyek feltételezhetők. A régészeti lelőhelyek elhelyezkedését leginkább meghatározó vízfolyások közül településünk határában többet is találunk.

A jelenlegi területhasználat és területi állapot (mezőgazdasági művelés, zártkertek művelése, belterületi lelőhelyeken közművek és épületek létrehozása) a kulturális örökség régészeti elemeit nagymértékben érinti. Jelentősen károsodhatnak az intenzív talajművelésnek és eróziónak kitett területek, ami minden szántóföldi lelőhelyet hátrányosan érint.

A régészeti lelőhelyeket az építkezések és a talajművelés súlyosan károsították és továbbra is veszélyeztetik a földben lévő maradványokat. Az ismert lelőhelyek nagy részénél feltehetően ez már eddig is nagyfokú pusztítást eredményezett. Amennyiben a mezőgazdasági területeken fennmarad az intenzív talajforgatásos művelés (vagyis a szántás), akkor ez a pusztulás is folytatódik, hosszú távon pedig megsemmisülést eredményezhet.

1.3. A védett műemléki értékek települési értékleltára

Nem része a régészeti munkarésznek.

1.4. A helyi építészeti örökség települési értékleltára

Nem része a régészeti munkarésznek.

**2. A rendezés során tervezett változások hatáselemzése**

2.1. A települési értékleltárban szereplő elemek vonatkozásában releváns rövid és középtávon tervezett változások ismertetése

2.2. A 2.1. pontban szereplő változások hatásai

2.2.1. a régészeti örökségre

Mivel valószínű, hogy a jövőben további építkezések, földmunkákkal járó változtatások történnek a település területén, az alábbi részben átfogó tájékoztatás olvasható a régészeti lelőhelyeken tervezett, 30 cm-t meghaladó mélységű földmunkákkal kapcsolatban.

A régészeti lelőhelyhez tartozó területen 30 cm-t meghaladó mélységű földmunkák tervezése esetén a földmunkák megkezdése előtt próbafeltárás vagy megelőző feltárás előírására lehet számítani az illetékes hatóság részéről. (Az illetékes hatósághoz az építési előadó juttatja el az engedélyezési eljárás során az építéshez tartozó tervdokumentációt.) A próbafeltárás során a tervezett beruházási területnek csupán egy részét, általában 10-30 százalékát tárja fel a területileg illetékes megyei hatókörű városi múzeum vagy más, a feltárás elvégzésére jogosult intézmény. A próbafeltárás eredményei alapján pontosabban látható, hogy szükséges-e megelőző feltárás és hogy az milyen költségekkel fog járni. Ha a próbafeltárásból az derül ki például, hogy a lelőhelynek csak egy kis részén találhatóak három rétegben a régészeti objektumok és a nagyobb részén csak egy vagy két réteg van, akkor a teljes terület feltárása esetén lényegesen kisebb összeget kell a beruházónak kifizetnie a feltárók részére, mintha próbafeltárás nélkül az egész területre – nem ismerve a rétegviszonyokat – háromrétegű lelőhely költségeit számolnák a régészek. Az is lehetséges, hogy a lelőhely egyes részein már korábban elpusztultak a régészeti objektumok vagy a lelőhelyen egy vagy több objektumok nélküli terület („üres folt”) található. A próbafeltárás során húzott kutatóárkokkal észlelve a lelőhely belsejében lévő esetleges objektumok nélküli nagyobb területeket, ezek feltárási költségének jelentős része levonható a lelőhely feltárásából. (Lehet, hogy géppel leszedik a feltárók a humuszréteget, de ha ez alatt nincs az altalajba bemélyedő, ott nyomot hagyó régészeti objektum, akkor az objektumok kézi eszközökkel végzett feltárására és az eredmények dokumentálására sem kerül sor – ez csökkenti a feltárás költségeit.)

A különböző rétegszámú lelőhelyek különböző módszerekkel történő kutatásának költségeit a 68/2018. (IV. 9.) kormányrendelet 8. melléklete tartalmazza. (Figyelem, ez az árszabás a törvényalkotók munkája eredményeként akár már 2018-ban is változhat!)

Beruházás tervezésekor jelentős segítséget jelenthet egy régész szakértő tanácsadása a régészeti munkák költségeinek tervezésekor.

Elképzelhető, hogy olyan helyszíneken kerülnek elő régészeti leletek váratlanul, mely területek nincsenek régészeti lelőhelyként számon tartva. Mivel e területek nem egy lelőhely részei, így az esetlegesen itt előkerült régészeti leletek bejelentése után nem kell feltárási költségre számítani, hiszen a földmunkát végző nem egy ismert lelőhelyen végzett földmunkát, így a véletlenszerűen előkerült leletek feltárásának a költsége nem őt terheli. Régészeti lelőhelyen kívül előkerült régészeti leletek, objektumok, jelenségek előkerülése és bejelentése esetén a területileg illetékes megyei hatókörű múzeum leletmentést köteles végezni. Mivel a leletmentésre a múzeumok általában nem rendelkeznek költségkerettel, így előfordulhat, hogy pénz híján az illetékes múzeum heteken át nem tudja elvégezni a leletmentést és így hosszú időn át nem folytatódhat a beruházás, azaz a megkezdett földmunka, mely során a régészeti leletek váratlanul előkerültek. Ilyen esetben előfordult már, hogy a leletmentés költségét felvállalta a beruházó, hogy a múzeum hamarabb befejezze a leletmentést és hamarabb folytatódhassanak a beruházás földmunkái. Azaz a törvények szerint a beruházó számára ingyenes leletmentés mégis jelentős költséggel járt.

Azon esetekben, ha utak, közművek, nyomvonalas létesítmények készülnek 30 cm-t meghaladó mélységű földmunkát végezve, az illetékes hatóság az engedélyezési eljárás során régészeti megfigyelést / régészeti szakfelügyeletet írhat elő a kivitelező költségére. A régészeti megfigyelést a területileg illetékes megyei hatókörű múzeum végzi. Ennek díja a 68/2018. (IV. 9.) kormányrendelet szerint nettó 8000 ft/óra, de kiszállásonként minimum nettó 36.000 ft-ot számlázhat ki a megfigyelést végző múzeum. Ha a régészeti megfigyelés során jelentős régészeti érték kerül elő az építkezés földmunkái során, akkor az építkezés földmunkáit leállítva megelőző feltárásra is sor kerülhet a vonatkozó jogszabályok alapján. Ez azonban igen ritkán fordul elő. Általában a régészeti megfigyelést végző régész nem akadályozza vagy csak egy-két órával lassítja az építkezés során előkerült anyag dokumentálásával az építkezést. A régészeti megfigyelés költsége a fenti kormányrendelet és a régészeti megfigyelés természete alapján általában jóval kisebb, mint a hasonló területen folyó megelőző feltárás költsége. A megfigyelés eredményeként jelentős régészeti emlék előkerülése esetén megelőző feltárásra is sor kerülhet, de erre nagyon ritkán kerül sor.

2.2.2. a történeti településre, település- és tájszerkezetre

Nem része a régészeti munkarésznek.

2.2.3. a települési értékleltárban szereplő műemléki értékekre

Nem része a régészeti munkarésznek.

**3. Értékvédelmi terv**

3.1. Az értékleltárban szerepeltetett értékek megőrzését biztosító szempontok és követelmények meghatározása

A mezőgazdasági tevékenység különösen veszélyezteti az eredeti összefüggéseiben megmaradt, helyben és fizikai állapotromlás nélkül megőrzendő régészeti emlékeket, amelyek közé elsősorban a kőből és/vagy téglából készült, római kori és középkori épületek földben rejtőző (többnyire az alapozáshoz tartozó) falmaradványai tartoznak. Ezen régészeti emlékek pusztulása a szántás mélységének növekedésével, illetve az erózió által okozott hatások miatt olykor igen látványos. A tervezett beruházások szempontjából korlátozó tényező lehet, hogy a 68/2018. (IV. 9.) Korm. r. értelmében a földmunkával járó beruházással el kell kerülni az ilyen régészeti emlékeket (21. § (3) c)) is.

A Kötv 9. §-a alapján a régészeti lelőhelyeket – a fenntartható használat elvének figyelembevételével – csak olyan mértékben lehet igénybe venni, hogy azok állománya számottevően ne csökkenjen, illetve eredeti összefüggéseik jelentősen ne károsodjanak. A fenntartható használat a Kötv. 7. § 4. pontja szerint a védett kulturális örökség olyan módon történő használata – ideértve a kármegelőző és kárcsökkentő tevékenységeket is –, amely nem haladja meg a szakmailag indokolt mértéket és nem vezet az örökség elemeinek állapotromlásához, így biztosított fennmaradásuk a jelen és jövő nemzedékek számára. A Kötv. 10. § (2) bekezdése kimondja, hogy a régészeti lelőhelyek védelmére irányuló intézkedéseknek elsősorban megelőző, szükség esetén mentő jellegűeknek kell lenniük.

A fenti irányelvekhez kapcsolódóan régészeti lelőhelyek kapcsán felmerülő kárenyhítési lehetőségek az alábbiak.

I. Megelőző jellegű intézkedések

1. A nyilvántartott régészeti lelőhelyeket lehetőség szerint el kell kerülni a földmunkával járó fejlesztésekkel, beruházásokkal, ezért a beruházásokat megelőzően már a terület kiválasztás szintjén érdemes tájékozódni a célterület régészeti érintettségéről, és amennyiben ez lehetséges, elkerülni a régészeti lelőhelyet a tervezett beruházással. A Kötv. 19. § (1) bekezdése alapján a nyilvántartott régészeti lelőhelyeket jogszabályban meghatározott esetekben és módon kötelezően el kell kerülni. Ezek az esetek a Korm. r. 21. § (3) bekezdése alapján a védett régészeti lelőhelyek, a nyilvántartott tájképi jelentőségű régészeti lelőhelyek és az eredeti összefüggéseiben megmaradt, helyben és fizikai állapotromlás nélkül megőrzendő régészeti emlékek. Ez utóbbi főszabály alól az örökségvédelmi hatóság csak belterületi ingatlanok, valamint örökségvédelmi vagy természetvédelmi célú beruházások esetén, illetve akkor térhet el, ha más meglévő építmény vagy műtárgy karbantartására irányul.

2. Régészeti érdekű területeken tervezett beruházás esetén megelőző régészeti kutatás vagy örökségvédelmi hatástanulmány készítése javasolható. *Régészeti érdekű terület* a Kötv. 7. § 29. pontja alapján valamennyi terület, természetes vagy mesterséges üreg és a vízmedrek azon része, amelyen, illetve amelyben régészeti lelőhely előkerülése várható vagy feltételezhető. Örökségvédelmi hatástanulmány készíttetését az örökségvédelmi hatóság is előírhatja a Korm. r. 87. § (4) bekezdése szerinti engedélyezési eljárásokban.

3. Amennyiben a tervezett tevékenység a Kötv. szerint nagyberuházásnak minősül, az örökségvédelmi jogszabály külön szabályait kell alkalmazni az engedélyezés és a megvalósítás folyamán. A nagyberuházásokhoz kapcsolódó engedélyezési eljárásokban a tervezett tevékenység örökségvédelmi hatásainak felmérésére Előzetes régészeti dokumentáció (ERD) készítését írja elő a Kötv. Az ERD-t a jogszabályban meghatározott szerv készíti el, ezt az első olyan hatósági engedélyezési eljárásban be kell nyújtani, amely földmunkák végzésére jogosít. Az ERD részét képező feltárási projektterv alapján kerül sor a konkrét régészeti feladatellátás meghatározására, amelyet – amennyiben engedélyköteles tevékenységről van szó – az örökségvédelmi hatóság engedélyez.

II. Mentő jellegű intézkedések

1. A védett régészeti lelőhelyek esetében örökségvédelmi engedélyt kell kérni a Korm. r. 53. §-a értelmében az örökségvédelmi hatóságtól – a más hatóság (örökségvédelmi szakhatóság hozzájárulásával vagy szakkérdés vizsgálata alapján kiadott) engedélyéhez nem kötött – minden 30 cm mélységet meghaladó földmunkához, tereprendezéshez, valamint depó, feltöltés, töltés létesítéséhez. Ebben az esetben – a Korm. r. 88. §-a szerinti kivételek fennállása esetén – a szükséges megelőző régészeti feltárást követően, illetve azzal párhuzamosan végezhető az engedélyezett tevékenység.

2. Nyilvántartott régészeti lelőhelyek esetében a szakhatóságként vagy szakkérdés vizsgálatában közreműködő örökségvédelmi hatóság a földmunkával járó beruházás kapcsán előírja a szükséges megelőző régészeti feltárást.

3. Régészeti lelet, jelenség vagy emlék váratlan előkerülése esetén azt a jogszabályban meghatározott módon be kell jelenteni, a tevékenységet szüneteltetni majd ezt követően az illetékes, feltárásra jogosult intézmény elvégzi a mentő feltárást.

A kárenyhítés lehetőségeinek figyelembevétele a beruházások szempontjából mindenképpen fontos, hiszen a régészeti feltárások költségeit annak kell fedeznie, akinek érdekében az elvégzendő földmunka vagy a nyilvántartott régészeti lelőhely bolygatása szükségessé vált, így régészeti érintettség esetén a régészeti munkák költségével és időigényével is számolnia kell a beruházónak. A beruházások kapcsán célszerű lehet az előzetes egyeztetés az örökségvédelmi hatósággal.

A település területére eső nyilvántartott lelőhelyek száma 37, ezek közül 17 teljesen, 7 pedig részben belterületen fekszik. 11 lelőhely a külterületen található. A település északnyugati, északi részén találhatóak olyan lelőhelyek, melyek nagyrészt szántón fekszenek.

A fentiek alapján a lelőhelyek jelentős része belterületen vagy a régészeti szempontból hasonló elbírálású ipari vagy kereskedelmi szolgáltató területen fekszik. A belterületi vagy egyéb beépített területrészeken azok az építési munkálatok, amelyek talajbolygatással járnak (pl. ház-, pince- vagy kerítésalap ásása, közművek vezetése, tereprendezés, oszlopállítás, fásítás, árokásás, útépítés, stb.), veszélyeztető forrásnak minősülnek, az ilyen jellegű beavatkozás engedélyezése során az örökségvédelmi hatóság is részt vesz az eljárásban a hatályos jogszabályok alapján. A fentiek mellett bármilyen újabb beruházás (pl. alagcsövezés, melioráció, talajlazítás, csatornaásás, homok-, agyag- vagy földbányászás, magas- vagy mélyépítés, útépítés, stb.), essen az bel- vagy külterületre, jelentős károkat okozhat a régészeti lelőhelyekben, ezért a fenti tevékenységek esetében az örökségvédelmi hatóság az engedélyezés során érvényesíti az örökségvédelmi érdekeket és előírja a szükséges örökségvédelmi hatáscsökkentő eljárást a beruházó számára, amely a gyakorlatban a megelőző régészeti feltárás valamely formáját jelenti. A hatóság saját hatáskörében eljárva mérlegeli a tervezett beruházás és az általa a régészeti örökségben keletkező visszafordíthatatlan folyamatok arányát, viszonyát, majd a jogszabályokkal összhangban, ezek alapján kikötésekkel engedélyezi vagy – jogszabályi feltételek fennállása esetén – elutasítja az engedélykérelmet.

Településünk 37 lelőhelyből részben vagy teljesen 18 külterületen található. Jelenleg legalább részben szántó művelés alatt található 5. A lelőhelyek az intenzív talajművelés miatt lassan, de biztosan pusztulnak. A szántás – különösen a mélyszántás – az erózióval kiegészülve folyamatos állagromlást okoz az érintett lelőhelyekben, tartós, több évtizedes ilyen jellegű használat során pedig a teljes megsemmisüléssel fenyeget. Ezeken a területeken a szántóként való használatot, mint az eddigi használati módot, az esetek többségében korlátozni ugyan nem szükséges, de javasolt a művelési ág megváltoztatása úgy, hogy az a lelőhelyek tartós és további romlással nem járó fennmaradását garantálja. Javasolt a gyep művelési ág és ennek megfelelően a füvesítés után kaszálóként vagy legelőként való hasznosítás bevezetésének megfontolása.

A gyep, rét, legelő művelési módok a régészeti lelőhelyek állapotának háborítatlan megőrzése szempontjából kifejezetten kedvezőek. Ilyen területeken jelenleg több lelőhely is található. Az ipari területeken is előfordul, hogy a lelőhelyek egyes részeit másként nem hasznosított gyep fedi. Régészeti szempontból hasznos, támogatandó a szántott régészeti előhelyek területén a rét, kaszáló kialakítása.

A kert, szőlő vagy gyümölcsös kialakítása, illetve erdő telepítése többnyire jelentős veszélyt jelenthet a régészeti lelőhelyekre nézve, ugyanis a szőlő- és kertműveléshez, illetve az erdőgazdálkodáshoz általában kapcsolódó műveletek (pl. tuskózás, rigolírozás) a lelőhelyek vagy lelőhelyrészek megsemmisülésével járhatnak. E tevékenységeket ezért a régészeti lelőhelyek területén kerülni kell. Az örökségvédelmi hatóság örökségvédelmi hatástanulmány készíttetését írhatja elő újrahasznosításra, más célú hasznosításra vagy telekalakításra irányuló földhivatali eljárás esetén. Kertes mezőgazdasági területen jelenleg 2 lelőhely található, emellett a belterületi lelőhelyek közül kettő is a lakóházak terjedelmes és kertként művelt telkére esik. Erdővel fedett területen vagy legalább részben erdővel fedett területen 8 lelőhely fekszik.

Régészeti érdekű terület a település közigazgatási területére eső valamennyi vízfolyás vagy állóvíz partszakasza, még ha ezekben ma már nem is található víz. A jelen művelési ágaktól eltérni ezeken a területeken nem kell, jelenségek vagy leletek észlelése esetén azonban a jogszabályok által előírt tennivalókon túl értesíteni kell a helyi jegyző útján a területileg illetékes örökségvédelmi hatóságot és megyei hatókörű városi múzeumot is, hogy a lelőhely bekerülhessen a közhiteles örökségvédelmi nyilvántartásba. Amennyiben ezeken a területeken belül azonosítani sikerül a konkrét lelőhelyeket, azokra a továbbiakban a nyilvántartott régészeti lelőhelyekre vonatkozó szabályok és eljárások vonatkoznak. Újabb, jelentős földmunkával járó beruházás vagy változtatás ezért egyik ilyen területen sem javasolt. Amennyiben mégis beépítésre kerül régészeti érdekűként számon tartott terület, fel kell készülni régészeti lelőhely előkerülésére, ami az ott folyó munkálatokat lelassíthatja.

Egy-egy nagyobb területet érintő beruházás esetén – így esetleg útépítés, zöldmezős beruházás nyomvonalának, helyének végleges meghatározását megelőzően – célszerű külön örökségvédelmi hatástanulmány készíttetése. A hatástanulmány készítése során alkalmazott, nem roncsoló módszerek (légi fotó, terepbejárás, geofizikai felmérés) és szondázó kutatások segítségével a lelőhely kiterjedése és jellege viszonylag jól meghatározható. A terv véglegesítését megelőzően, saját megrendelésre készített örökségvédelmi hatástanulmány révén elkerülhető, hogy az engedélyeztetési fázisban az örökségvédelmi hatóság a kérelmet elutasítsa vagy a tervek módosítását írja elő. Egy-egy konkrét beruházás tervezési fázisában ezért mindenképpen érdemes egyeztetni az illetékes örökségvédelmi hatósággal.

Amennyiben a lelőhelyeken és régészeti érdekű területeken kívül kerülne elő lelet vagy jelenség, akkor a korábban részletesen leírt jogszabályok szerint kell eljárni.

Régészeti szempontból alapvetően fontos, hogy minden egyes nyilvántartott lelőhelyet érintő munkálat esetében, biztosított legyen a régészeti felügyelet. Tekintettel azonban a törvényi szabályozásra, amely szerint a beruházások esetében a szükségessé váló régészeti feltárások költségét a beruházónak kell állnia, valamint a váratlanul előkerülő lelőhelyek kapcsán szükséges mentő feltárások által okozott időkiesésre egy-egy beruházás során, a nem kellően motivált felek miatt a gyakorlatban továbbra is számolni kell a régészeti jelenségek egy jelentős részének dokumentálatlan pusztulásával. Ennek elkerülése érdekében szükséges az előrelátó tervezés, valamint a fejlesztések során az örökségvédelmi többletköltségek tervezése.

Településünk területén sem az egyes lelőhelyek jelentősége, sem a veszélyeztetés nem indokolja jelenleg egyetlen lelőhely védésre vonatkozó felterjesztését sem.

Ugyanezen indoknál fogva, bár az egyes régészeti lelőhelyek többnyire jól hozzáférhetőek a kutatás számára, tervezett feltárásukat jelenleg semmi nem indokolja. Beruházást megelőző régészeti kutatás azonban szükség esetén minden területen lehetséges.

Településünk lelőhelyei közül jelenleg egyiket sem javasoljuk régészeti bemutatóhely kialakítására.

3.2 Az önkormányzati feladatok meghatározása

A jelenlegi károsan ható folyamat (talaj bolygatása) a fokozatos állagromlást jelenti a lelőhelyek számára. E folyamat elméletileg visszafordítható vagy legalább is megállítható lenne, ha a területeken a talajművelést a lentebb felvázolt módon megváltoztatnák. Ehhez a helyi adminisztráció (Önkormányzat), a szakemberek (örökségvédelmi hatóság, megyei hatókörű múzeum) és az érintett magánszemélyek vagy vállalkozások konstruktív együttműködése szükséges. Ellenkező esetben a folyamat megfordíthatatlannak látszik és előbb-utóbb menthetetlenül a régészeti lelőhelyek teljes megsemmisüléséhez vezet.

**4. Összefoglalás**

A település külterületén máig összesen 37 régészeti lelőhely (terület) áll a Kötv. általános elvei alapján védelem alatt.

Ezek között négy fokozottan védett régészeti lelőhely található. A vonatkozó kormányrendelet értelmében a védetté nyilvánított régészeti lelőhelyen a hatóság örökségvédelmi engedélye szükséges – a más hatóság (örökségvédelmi szakhatóság hozzájárulásával vagy szakkérdés vizsgálata alapján kiadott) engedélyéhez nem kötött – minden, 30 cm mélységet meghaladó földmunkához, tereprendezéshez, valamint depó, feltöltés, töltés létesítéséhez és a régészeti emlék megóvási, konzerválási munkálataihoz.

Minden ismert és nyilvántartott lelőhely esetében már a jelenlegi humuszréteg bolygatása (eltávolítása) is sérti a régészeti örökség földben rejlő emlékeit. Amennyiben ezek területén elkerülhetetlen az építési tevékenység, annak eljárásába a kulturális örökségvédelmi hatóságot be kell vonni. Ilyen esetben megelőző régészeti feltárásra kell számítani, amelynek költségeit a beruházónak kell viselnie.

A jelenleg hatályos jogszabályok szerint a település területén a régészeti feladatellátásra a megyei hatókörű Ferenczy Múzeumi Centrum (2000 Szentendre, Kossuth Lajos utca 5.) jogosult.

Régészeti ügyekben szakhatóságként, illetve szakkérdés vizsgálatában jelenleg Veszprém megye teljes területén a Pest Megyei Kormányhivatal, Érdi Járási Hivatal, Hatósági Főosztályának Építésügyi és Örökségvédelmi Osztálya (1052 Budapest, Városház u. 7., tel: 06 (1) 485-69-69, e-mail: jarasihivatal.erd@pest.gov.hu) az illetékes.

*Ez a hatástanulmány a készítés időpontjában rendelkezésre álló adatok alapján készült. A település területén időközben előkerülő lelőhelyekről a nyilvántartást vezető hatóság (Miniszterelnökség) vezet közhiteles nyilvántartást. Javasolt minden tervezett beruházás előtt a lelőhellyel való érintettségről időben meggyőződni.*

**A HÉSZ-be javasolt szövegrész**

„(1) Régészeti érintettség esetén a hatályos kulturális örökségvédelmi jogszabályok alapján kell eljárni.

(4) Minden olyan esetben, amikor régészeti lelet vagy annak tűnő tárgy, régészeti emlék vagy régészeti jelenség kerül elő, a területileg illetékes jegyzőt értesíteni kell, aki haladéktalanul tájékoztatja az örökségvédelmi hatóságot, a további intézkedésig a munkálatokat fel kell függeszteni, a terület őrzéséről a megtaláló köteles gondoskodni.

(7) A régészeti örökséget és a műemléki értéket érintő kérdésekben a központi közhiteles örökségvédelmi nyilvántartásban és a rendezési tervhez készített örökségvédelmi hatástanulmányban foglaltak együttesen irányadók.”

**5. Nyilatkozat**

A hatástanulmány készítőjeként kijelentem, hogy a hatástanulmány régészeti munkarésze az örökségvédelmi jogszabályok és a hatósági eljárások figyelembe vételével készült.

A hatástanulmány egy nyomtatott, aláírt példányát és egy digitális változatát a megrendelőnek átadtam.

A hatástanulmány készítőjeként kijelentem, hogy régész diplomával rendelkezem és a 68/2018. (IV. 9.) kormányrendelet 84. § (2) a) és a 439/2013. (XI.20.) Korm. rendelet 4. § (1) a) pontja alapján van jogosultságom a régészeti szakterületi munkarész elkészítésére.

Régész diploma száma: 649/2001. sz. (ELTE-BTK)

Régészeti szakértői nyilvántartási szám: 17-003

Nagybörzsöny, 2018. december

Batizi Zoltán

2634 Nagybörzsöny, Széchenyi u. 41. tel.: 20/824-38-47

Mellékletek:

1. sz. melléklet:

Régészeti lelőhelyek a település közigazgatási területén (2018. januári állapot)

2. sz. melléklet:

A település határának térképe az ismert régészeti lelőhelyekkel

1. melléklet

**Régészeti lelőhelyek Százhalombatta közigazgatási területén**

**1. Százhalombatta** – Százhalom (MRT 27/1. lelőhely)

*Lelőhely-azonosító*: 11472

*A lelőhely megjelölése*: bronzkori urnasír, kora és középső vaskori halmosírokból álló temető

*A lelőhely leírása:* A település közigazgatási területének északi részén egy kb. 300 x 1200 méteres felületen található a lelőhely, amely a Dunántúl egyik legnagyobb halomsírmezője.

E halmokra a magyar régészeti kutatás szinte már a megindulásakor felfigyelt. Luczenbacher János a Magyar Nemzeti Múzeum munkatársaként már 1847-ben végzett itt ásatást és azóta is több ízben folytak itt tudományos kutatások. 1847-ben 122 halmot térképeztek itt fel, az 1980-as években viszont már csak 10 maradt fenn viszonylag épen. A 19. század második felében több akkori szakember végzett egy-két halomra kiterjedő feltárást a lelőhelyen. 1978-tól kezdve újabb, már a korábbiaknál jóval szakszerűbb feltárások folytak itt. 1978 és 1996 közt Holport Ágnes végzett itt több feltárást nyolc halmot megkutatva. 2016-ban T. Németh Gabriella ásott a lelőhelyen. 2002-ben, 2003-ban és 2005-ben helyszíni személek valósultak meg a lelőhely egyes pontjain. Az előkerült temetkezések leletei mind a korai vaskorra keltezhetőek. A 20. századi ásatások során talál temetkezések többnyire a Hallstatt C periódushoz tartoznak, de bronzkori halmok is ismertté váltak. A MRT kötet készítői is kora vaskori kerámiát találtak a lelőhelyen terepbejárva a pusztuló halmok területén. A sírhalmokhoz tartozó település a 11473. nyilvántartási számú régészeti lelőhellyel azonosítható. A 74. számú halomsír alatt egy nagyrévi kultúrához tartozó urnasír került elő.

*A lelőhely besorolása:* kiemelten védett

*A lelőhely veszélyeztetettsége:* A területen számos kisebb kert, parcella található, melyek szántóként vagy gyümölcsösként vannak nyilvántartva. A mezőgazdasági művelés közül a szántással járó változatok károsak a lelőhely szempontjából, károsítják azt. A kaszálónak vagy gyepterületnek használt területek azok, amelyek kedveznek a lelőhely fennmaradásának. A lelőhely déli részén terül el a Matrica múzeum, mely területén a régészeti lelőhely nincs veszélyeztetve. Tilos a lelőhely területén a 30 cm mélységet meghaladó földmunka, pl. a mélyszántás vagy a talajlazítás, alapásás.

*Hrsz*. (egy részük érdi hrsz., a félkövérek biztosan Százhalombattán találhatóak): 2536/2, 2535/2, 2531/2, 2529/2, 3119, 3121, 3130, 3131, 3134/1, 2520, 2521, 3122/1, 065/36, 062/47, 063/18, 063/13, 063/9, 063/8, 063/2, 063/1, 062/91, 062/90, 062/89, 062/85, 062/84, 062/83, 062/82, 062/81, 062/80, 062/79, 062/66, 062/57, 062/54, 062/52, 062/39, 062/35, 062/34, 062/33, 062/29, 062/26, 062/67, 062/62, 065/23, 062/30, 062/27, 062/60, 063/19, 065/26, 063/37, 063/36, 063/35, 063/34, 063/24, 063/23, 063/22, 25137/10, 065/27, 062/13, 065/29, 061, 062/59, 062/92, 062/78, 064, 065/39, 25167, 062/56, 25154/2, 25080, 3099, 3098, 3097, 3096, 3095, 3092, 3091, 3088/1, 3085, 3083, 3082/2, 25152, 25158/3, 25158/4, 25158/5, 25158/6, 25158/7, 25158/8, 25158/9, 3082/1, 2548, 3135, 3134/2, 2528/2, 2531/1, 3134/3, 3134/4, 3134/5, 2522/1, 2522/3, 2522/4, 2522/5, 063/17, 062/53, 3122/4, 3122/3, 25144, 3070, 3139, 3149, 3148, 3147, 3146, 3150/1, 3145, 3144, 3136/1, 2549, 2550/7, 2550/8, 3141, 2550/9, 2550/10, 2550/11, 2550/12, 2550/13, 2550/14, 2550/4, 3071/2, 3072, 3075, 25137/5, 25137/6, 3068, 3065, 3066/1, 3066/2, 2512/4, 2512/5, 2512/6, 2512/7, 134, 135, 136, 2513/1, 2519/1, 2518/6, 2519/3, 2519/2, 2518/3, 2518/2, 2518/4, 2518/5, 2513/2, 2537/1, 2540/22, **3071/5, 3071/4, 3071/3, 3071/1, 3152, 3143, 3150/3, 3153/1, 3150/2, 3048/1, 3087/1, 3122/2, 3112, 3111, 3110, 3107/4, 3107/3, 3107/2, 3107/1, 3106, 3101/3, 3101/2, 3101/1, 3100, 3108, 3120, 3118, 3116, 3078, 3076, 3074, 3073/2, 3073/1, 3127/3, 3127/2, 3127/1, 3115, 3094, 3093, 3090, 3089, 3077, 3129, 3123, 3117/2, 3117/1, 3109, 3103, 3132, 3124, 3114, 3113, 3104, 3102, 3084, 3138, 3137, 3136/2, 3128, 3125, 3133, 3126/4, 3126/3, 3126/2, 3126/1, 3105**, 2534, 25163, 25165/1, 25165/2, 25137/9, 25143, 25084/4, 25084/3, 25109, 25082/2, 25054/5, 065/76, 065/55, 065/16, 065/49, 25054/4, 25054/1, 25170, 25069, 25070, 25071, 25072, 25168, 25169, 25171, 25172, 065/33, 063/33, 063/32, 063/31, 063/30, 063/29, 063/28, 063/27, 063/26, 063/25, 063/14, 062/88, 062/87, 062/86, 062/63, 062/46, 062/45, 062/38, 062/31, 062/25, 062/50, 065/80, 065/79, 065/78, 065/74, 065/73, 065/54, 062/55, 065/35, 065/42, 065/43, 065/44, 065/45, 065/53, 065/75, 065/77, 25078, 25160, 25147, 25149, 25150, 25153, 25156, 25166, 25151, 25155, 25082/1, 25074/1, 25074/2, 25077, 25079, 25081, 25145/1, 25145/2, 25145/3, 25146, 25157, 25158/10, 25159, 25161, 25162, 25164, 25075, 25076, 25148, 25154/1

**2. Százhalombatta** – Földvár (Sánc-hegy, Attila vára, Téglagyár, MRT 27/2. lh.)

*Lelőhely-azonosító*: 11473

*A lelőhely megjelölése*: középső újkőkori telep (csak leírás alapján), késő újkőkori sír, bronzkori nagyrévi, kisapostagi, vatyai, urnamezős kultúrák) telep, bronzkori földvár, kora vaskori (Hallstatt kultúra) telep, kora vaskori földvár, késő vaskori (kelta) telep, késő vaskori (kelta) földvár, római őrtorony

*A lelőhely leírása:* A Dunánál 50 m magas, meredek partfallal végződő löszfennsíkba a belterület északi végénél egy északnyugat-délkeleti irányú vízmosásos árok mélyed be. Az árok és a Duna közötti részt egy északkelet-délnyugati irányú sánccal zárták le. A 20-30 méter széles, 3-4 méter mély árok az 1,2-1,5 méter magas, igen jó állapotú sánc északi oldalán van. A sánc 300 méter hosszan figyelhető meg, délnyugati vége a széles vízmosásos völgybe torkollik. A megközelítően háromszög alakú erődített terület oldalai kb. 500, 600 és 700 méter hosszúak. A lelőhely déli részét a téglagyár agyagbányája a 19. század végétől egy évszázadon át pusztította. A földvár leírását és vázlatos felmérését Nováki Gyula készítette el. A lelőhelyről 1847 óta nagyszámú leletanyag került a különböző múzeumokba és magángyűjtőkhöz. A lelőhely területén az első ásatásra 1963-ban került sor, ekkor Kovács Tibor kutatott a lelőhely déli, veszélyeztetett részén. Kovács Tibor még 1976-ban, Poroszlai Ildikó 1989-ben, 19990-ben, 1991-ben, 1992-ben, 2001-ben, 2002-ben, 2003-ban és 2004-ben, Marton Erzsébet 1993-ban, 1994-ben, 1996-ban és 1997-ben, Poroszlai Ildikó és Vicze Magdolna 1998-ban, 1999-ben, 2000-ben, Vicze Magdolna 2004-ben, 2006-ban, 2010-ben, 2015-ben, 2016-ban, 2017-ben végzett ásatást a lelőhelyen. Mérey-Kádár Ervin 1950-ben, Újlaki Pongrácz Zsuzsanna 2001-ben, Nagy Levente 2002-ben végzett itt helyszíni szemlét. Az eredmények azt mutatják, hogy a bronzkori település volt a legjelentősebb a várhegyen. Ennek középpontja a lelőhely déli részén feküdhetett. Már Nováki Gyula felfigyelt itt egy, a környezeténél magasabban fekvő lapos kiemelkedésre. A 200 m hosszú, 100 méter széles, 1,5-2,5 méter magas kiemelkedésen a nagyrévi és a vatyai kultúra több rétegű települése volt, amelyet Kovács Tibor szerint a vatyai kultúra idején földvárrá alakítottak át. A sáncárok nyoma ma már csak az erődített terület északkeleti sarkában, derékszögben megtörve 150 m hosszan figyelhető meg egy 1,5-2,4 m magas terasz formájában. A földváron belül 2,5-3 méter vastag kultúrréteg van, a földváron kívül csak az egymástól kisebb-nagyobb távolságra elhelyezkedő beásások utalnak településre. Valószínűnek látszik feltárások nélkül is, hogy a lelőhelyet északról lezáró sáncot a kora vaskorban emelték. A kora vaskori telepet a kelta telep megbolygatta. A római korban őrtorony épült itt.

*A lelőhely besorolása:* kiemelten védett

*A lelőhely veszélyeztetettsége:* A lelőhely Százhalombattához tartozó részének jelentős része kaszáló. Ez a területfelhasználás kedvez a lelőhelynek. A lelőhely másik része erdő, bozót. Itt a kincskeresés, főként a fémkeresős kincskeresés veszélyezteti a lelőhelyet. A Duna magasabb vízállásakor valószínűleg pusztul a Duna felé néző partfal is.

*Hrsz*. (egy részük érdi hrsz., a félkövérek mind Százhalombattához tartoznak):25014, 25010, 25002/1, 25002/2, 25002/3, 25003/1, 25003/2, 25004/1, 25004/2, 25004/3, 25004/4, 25004/5, 25004/6, 25004/7, 25005, 25006, 25008, 25009/1, 25009/2, 25009/3, 25009/4, 25026, 25027, 25028, 25001, 25029, 25043, 25059, **0134/1** (Duna folyó százhalombattai helyrajzi száma)**, 016/16**, 25007, 25023, **016/2, 016/20, 016/15, 016/21, 016/14**, 25019/1, 25019/2, 25044, 25024, 25025, 25003/3, 25012, 25013, 25015, 25017, 25018, 25020, 25021, 25022, 25045/1, 25045/2, 25045/3, **016/13, 016/12, 25046, 016/10, 016/11, 016/9, 016/3, 016/4, 016/5, 016/6, 016/8, 016/7**, 25034/1, 25038, 25030, **7/10, 7/11, 7/12, 7/13, 7/14, 7/15, 7/16, 7/19, 7/20, 7/23, 7/24, 7/6, 7/7, 7/8, 7/9,** 25016/1, 25016/2

**3. Százhalombatta** – Felső-járási-legelő (MRT 27/3. lh.)

*Lelőhely-azonosító*: 11474

*A lelőhely megjelölése*: kora bronzkori telep

*A lelőhely leírása:* Az Újteleptől kb. 1 km-re délre, a Duna ártere felett húzódó horhos északi és déli oldalán néhány kora bronzkori cserepet gyűjtöttek a MRT kötet készítői 1974-ben. A lelőhely két részből áll a MRT kötet térképe szerint, a jelenlegi közhiteles nyilvántartásban viszont a lelőhely déli része nincs térképen jelölve. (Ez a déli rész erdő borította terület.)

*A lelőhely besorolása:* nyilvántartott

*A lelőhely veszélyeztetettsége:* A lelőhely jelenleg térképen jelölt északi részének északi fele rét, kaszáló, déli fele erdős, ligetes rét. Ez nem veszélyezteti a lelőhelyet, viszont tilos a lelőhely területén minden 30 cm-nél nagyobb mélységű földmunka, pl. a szántás, talajlazítás, erdőirtás utáni tuskózás.

*Hrsz*.: 2703/4, 056/9, 2703/39, 2703/34, 2703/35, 2277, 2703/36, 2703/28, 2337/27, 2703/22, 2703/21, 2337/33

**4. Százhalombatta** – Krusik-dűlő (MRT 27/4 lh.)

*Lelőhely-azonosító*: 11475

*A lelőhely megjelölése*: római kori telep, római kori villa

*A lelőhely leírása:* Dunafüred városrész nyugati szélén, a dombvonulat alján, a Duna árterének peremén mintegy 650 méter hosszan húzódó, 100-120 méter széles római kori lelőhelyet észleltek a MRT kötet készítői. A lelőhely déli részén a felszínen köveket és tegulákat (római tetőcserepeket) láttak. A leletanyag a 2-3. századra keltezhető.

*A lelőhely besorolása:* nyilvántartott

*A lelőhely veszélyeztetettsége:* A lelőhely nyugati és déli része szántott terület, a keleti részén telepített erdő található. A szántás folyamán állandóan rongálódnak a régészeti lelőhelyek, így ez a művelési ág veszélyezteti a lelőhelyet. Az erdő ültetésekor az ültetőgödrök miatt bizonyosan sérült a lelőhely. A fák gyökerei évről-évre mélyebbre nyúlva szintén károsítják a lelőhelyet. Tilos a lelőhely területén minden 30 cm mélységet meghaladó földmunka, pl. a mélyszántás, talajlazítás és a tuskózás is.

*Hrsz*.: 0120/12, 0120/11, 0129/15, 0129/16, 0129/12, 0121/1, 0122/1, 0102, 056/9, 0129/19, 0120/13, 0120/7, 0120/14

**5. Százhalombatta** – Dunafüred – Tározó-tó (MRT 27/5. lh.)

*Lelőhely-azonosító*: 11476

*A lelőhely megjelölése*: újkőkori telep, késő bronzkori (urnasíros kultúra) telep, római kori telep és római kori tábor

*A lelőhely leírása:* A DKV olajülepítő telepén a matricai kőtábortól (11478. számú lelőhely) délre eső területen 1963-ban B. Thomas Edit leletmentést végzett és az i. sz. 1. század utolsó harmadából származó, két periódusú föld-és palánktábor nyomát rögzítette. A sáncrendszerrel körülvett tábor belsejében faépületek maradványai kerültek elő. A tábor területén bélyeges téglák is előkerültek. Feltárták a kőtáborhoz tartozó vicus militaris (11478. számú lelőhely) kunyhómaradványait és a limesútba (11481. számú lelőhely) bekötő kövesút részletét is. A leletmentés során néhány újkőkori töredék is előkerült. Az urnasíros kultúra kerámiája is napvilágot látott.

*A lelőhely besorolása:* nyilvántartott

*A lelőhely veszélyeztetettsége:* A lelőhely jelentős részén a finomító tározója terül el. Az ezen kívüli részeken gyep található. Ez kedvező a régészeti lelőhely fennmaradása szempontjából, viszont az ipari tevékenység veszélyezteti a megmaradt lelőhelyrészeket, legalábbis egy esetleges bővítés a lelőhely újabb részének pusztulásával járhat.

*Hrsz*.: 0124/7

**6. Százhalombatta** – Matrica auxiliaris tábor (Dunafüred, MRT 27/6. lh.)

*Lelőhely-azonosító*: 11477

*A lelőhely megjelölése*: kelta telep, római kori sírok, római kori kő erődítmény, római kori telep, Árpád-kori templom, Árpád-kori templom körüli temető, Árpád-kori telep, Árpád-kori éremlelet

*A lelőhely leírása:* A lelőhely jelentős részét a Napoleon magyarországi hadjárata idején ásott sáncokkal elpusztították. Viszont már ekkor, a 19. század elején felismerték a szakemberek azt, hogy egy kőfallal épült római tábor került itt elő. 1872-ben Kereskényi Gyula érdi plébános végzett itt ásatást. 1943-ban Dormuth Árpád mentőásatást végzett, mely során a római erőd részletei, valamit egy i. sz. 400 köré datálható üvegpohárral eltemetett váz került elő. 1953-ban Mócsy András is ásott itt. Alföldy Géza 1962-ben, B. Thomas Edit 1963-ban, 1964-ben, Kovács Péter 1993 és 1997 közt 5 alkalommal (minden évben), Nováki Gyula 1997-ben végzett feltárást a lelőhelyen. Helyszíni szemlék: B. Thomas Edit 1964, Kovács Péter 1993. Visy Zsolt 2009-ben és 2010-ben végzett itt terepbejárást. A castellum, azaz az erőd teljes területe 150 x 170 méter. A feltárások során kelta és középkori leletek is előkerültek.

*A lelőhely besorolása:* kiemelten védett

*A lelőhely veszélyeztetettsége:* A lelőhely védett, területén – elhanyagolt – rét, kaszáló található, Veszélyt az esetleges illegális fémkeresősök jelentenek a lelőhelyre.

*Hrsz*.: 0134/1, 0128/11, 0128/10, 0128/12, 0128/13, 0132/7, 0132/8, 1680, 2707/3, 2707/4, 2707/7, 2707/8, 0124/8, 0129/33, 0129/34, 0129/35, 0129/36, 0129/37, 0129/38, 0129/39, 0129/40, 0129/41, 0129/42, 0129/43, 0129/44, 0129/45, 0129/46, 0129/47, 0129/48, 0129/49, 0129/51, 0129/52, 0129/53, 0129/55, 0129/56, 0129/57, 0129/58, 0129/59, 0129/60, 0129/61, 0129/62, 0129/63, 0129/64, 0129/65, 0129/66, 0129/83, 0129/84, 0129/85, 0129/86, 0129/87, 0129/88, 0129/89, 0132/5, 1679

**7. Százhalombatta** – Matrica vicus (Dunafüred, MRT 27/7. lh.)

*Lelőhely-azonosító*: 11478

*A lelőhely megjelölése*: római kori telep, római kori fürdő, római kori épületek, római kori kőemlékek, római kori út, római kori vízmű, Árpád-kori telep, későközépkori telep

*A lelőhely leírása:* A település határának déli részén, a 11477. számú lelőhelyet körülvéve terül el a lelőhely kb. 600-700 méter hosszan észak-déli irányban elnyúlva. Szélessége kb. 200 m. A lelőhelyen terület el a Matrica erődjéhez tartozó „vicus militaris”, azaz a katonák települése. 1872-ben és 1876-ban Kereskényi Gyula érdi plébános végzett itt ásatást. 1942-ben Sági Károly végzett leletmentést a Déli-gát közelében. 1943-ban a közelben ásott Dormuth Árpád. 1953-ban Mócsy András egy vízelvezető árok kiépítése előtt ásott a lelőhelyen. 1972-ben a gátépítés előtt Topál Judit tárt fel a munkálatokkal veszélyeztetett részeket, majd 1975-ben újra kutatott itt. A feltárások során a római település számos része került napvilágra: kőfalak, épületek, fürdő, lakógödrök, Árpád-kori telep és későközpkori telep részei.

A lelőhelyünk, valamint a 11477. és a 11483. számú lelőhely a középkori Bate(j) falu maradványait őrizte meg. A Batta (Batej) név valószínűleg egy szláv eredetű személynévből keletkezett magyar névadással, azaz a települést alapító vagy birtokló Batej nevű személy neve minden képző, rag nélkül vált a falu magyar nevévé. Báté (Batta elődje) első okleveles fennmaradt említése 1318-ból származik. Ekkor már állt a régészeti adatok szerint egy kőből épült templom a településen, a régi római tábor területén. A település a leletek alapján már az Árpád-kor elejétől lakott. 1382-ben a szomszédos, mára eltűnt Eth faluban birtokos Eth-i János szabó fia János valamennyi birtokát, köztük Eth, Bathe és Zekul birtokokat is Waras Bathor-i Miklós fiaira, Istvánra és Andrásra, valamint Akus fia Lukácsra hagyományozta. Batejt a 15-16. században egymással rokonságban álló családok birtokolták közösen, melyek némelyike Bathe-inek nevezte magát. 1518-ban Ebeni Miklós tiltakozott az ellen, hogy Báthé-i Antal és Kelemen eladják az örökség és a szomszédság címén őt illető Eben, Zekel és Bathe birtokokat. 1540-ben Ebeny Ferencet, Gáspárt és Gábort beiktatták Felsewbathe, eben és Zekel prediumokba, azaz pusztákba vagy lakók nélküli birtokokba. A meghívott szomszédok közt volt egy birtokos, aki Alsobathe-i Mátyásnak nevezte magát, azaz Alsóbátén birtokolt, lakott. Az 1546. évi török defterben (részletes adójegyzékben) Bété falu még 6 férfival szerepelt, ennyien fizettek adót. Közülük hármat Batainak hívtak. Lehetséges, hogy ők a korábbi nemesi birtokosok. Az 1559. évi defter szerint már kihalt a falu, melyet akkor Kisbátéként írtak össze. Ugyanekkor egy Báté nevű pusztát is nyilvántartásban tartottak a hódítók. Báté 1562-ben és 1580-ban is lakatlan volt, a török korban nem népesült be később sem.

*A lelőhely besorolása:* kiemelten védett

*A lelőhely veszélyeztetettsége:* A lelőhely területének északi és nyugati részén kiskertekben valószínűleg szántás is folyik, ami jelentősen rongálja a régészeti lelőhelyet. A fiatal gyümölcsfák megléte alapján valószínű, hogy nem ritka a faültető gödrök ásása a lelőhelyen. Ezek 30 cm-nél mindig mélyebbek és így rongálják a lelőhelyet. Szintén veszélyeztetik a lelőhelyet az illegális kincskeresők, fémkeresősök.

*Hrsz*.: 1678, 1655, 1650, 1651, 1653/1, 1653/2, 1302, 1419, 1613, 1614, 1624, 1625, 1626, 1627, 1628/1, 1628/2, 1629, 1630, 1631, 1632, 1633, 1634, 1635, 0128/10, 0128/11, 0128/12, 0128/13, 0129/33, 0129/34, 0129/35, 0129/36, 0129/37, 0129/38, 0129/39, 0129/40, 0129/41, 0129/42, 0129/43, 0129/44, 0129/45, 0129/46, 0129/47, 0129/48, 0129/49, 0129/50, 0129/51, 0129/52, 0129/53, 0129/55, 0129/56, 0129/57, 0129/58, 0129/59, 0129/60, 0129/61, 0129/62, 0129/63, 0129/64, 0129/65, 0129/66, 0129/83, 0129/84, 0129/85, 0129/86, 0129/87, 0129/88, 0129/89, 0132/5, 1679, 1680, 0134/1, 0124/7, 1681/49, 1654, 1615/5, 1615/3, 1652, 1615/4, 2707/3, 2707/4, 0124/8, 0132/7, 0132/8, 2707/7, 2707/8, 0129/32, 0129/54, 0129/67, 0129/68, 0129/69, 0129/70, 0129/71, 0129/72, 0129/74, 0129/75, 0129/76, 0129/77, 0129/78, 0129/79, 0129/80, 0129/81, 0129/82

**8. Százhalombatta** – Dunafüred (MRT 27/8. lh.)

*Lelőhely-azonosító*: 11479

*A lelőhely megjelölése*: római kori temető, római kori sírövek, római kori éremlelet

*A lelőhely leírása:* A Matrica erődből dél felé kivezető limesút mentén terület el a vegyes rítusú római kori temető. 1963-1965-ben B. Thomas Edit végzett itt leletmentést 3 késő római csontvázas sírt tárva fel. 1971-ben újabb építkezések nyomán Tettamanti Sarolta és Topál Judit hitelesítő ásatást végeztek 15 négyzetméteren. 1972-ben és 1973-ban Topál Judit ásta a temetőt. 1974-re összesen 213 sírt sikerült feltárni, de ez évben az építkezések 800-1000 sírt pusztítottak el, másokat megbolygattak. A temető területén bronzkori és Árpád-kori leletek is előkerültek, de ezek külön lelőhelyként kerültek be a nyilvántartásba, így ezekre lásd: 11482. és 11483. nyilvántartási számú lelőhelyeket.

*A lelőhely besorolása:* nyilvántartott

*A lelőhely veszélyeztetettsége:* A lelőhelyet az ipari célú építkezések már többször súlyosan károsították nehezen megbecsülhető, súlyos károkat okozva. Jelenleg a lelőhely még fennmaradt részén erdős, fásult terület terül el. A fák gyökérzet folyamatosan, lassan roncsolja a földben lévő emlékeket, objektumokat. A fák esetleges kivágásakor figyelembe kell venni, hogy a lelőhely területén tilos a 30 cm-nél nagyobb mélységű földmunka, így tilos a tuskózás, talajlazítás is.

*Hrsz*.: 0124/7

**9. Százhalombatta** – A déli gáttól 150 m- re északra (MRT 27/9. lh.)

*Lelőhely-azonosító*: 11480

*A lelőhely megjelölése*: római kori temető

*A lelőhely leírása:* A lelőhely a Matrica római erdőjétől északra levő római kori temetőt öleli fel. A lelőhely hossza kb. 500 m, szélessége kb. 150 méter. A temető a limesút két oldalán terül el. Az első itteni sírok 1872-ben Kereskényi Gyula ásatásán kerültek elő. 1943-ban Dormuth Árpád bukkant egy sírra a gáttól északra levő árokpartban. Másik hatot a limesúttól nyugatra tárt fel. 1957-ben Mócsy András végzett leletmentést a lelőhelyen. 1972-ben és 1975-ben Topál Judit helyszínelt a lelőhelyen. A lelőhely északi kiterjedését biztosan nem sikerült meghatározni, mivel már a 20. század második felében beépített volt a lelőhely északi része.

*A lelőhely besorolása:* nyilvántartott

*A lelőhely veszélyeztetettsége:* A temető sírjai ma is folyamatosan pusztulnak a lelőhely északi, nyugati és keleti rézén a különböző építkezések miatt. Ezek a családi ház léptékű építkezések, valamint a kerti művelés veszélyezteti a lelőhelyet. Tilos a lelőhely területén a 30 cm mélységet meghaladó földmunka.

*Hrsz*.: 1555, 1646, 1576, 1641/2, 1534, 1643/1, 1557, 1523/4, 1559/1, 1509/3, 1638, 1535, 1648, 1575, 1574, 1546, 1514, 1609/3, 1649, 1643/2, 1537, 1639, 1518/1, 1564, 1622, 1572, 1565/1, 1641/1, 1540/1, 1516/2, 1541, 1623, 1517/1, 1568, 1644, 1302, 1561, 1619, 1634, 1577, 1552/2, 1509/2, 1636, 1516/1, 1550/1, 1621, 1559/2, 1543, 1540/2, 1536, 1517/2, 1547, 1551/2, 1544, 1650, 1549, 1566, 1640, 1538, 1562, 1553, 1554, 1571, 1666, 1573, 1550/2, 1620, 1512, 1662, 1539, 1663, 1548, 1635, 1637, 1581, 1647, 1570, 1618, 1563, 1513, 1645, 1569, 1579, 1567, 1565/2, 1551/1, 1542, 1661, 1609/2, 1560, 1556, 1578, 1655, 1656, 1657, 1651, 1653/1, 1653/2, 1632, 1633, 1652, 1654, 1582, 1607, 1606, 1667/1, 1608, 1583, 1584, 1605, 1604, 1603, 1602, 1660, 1665, 1659, 1672/5, 1672/1, 1675, 1674, 1673, 1669, 1671, 1670, 1658, 1585, 1586, 1587, 1588, 1589/1, 1590, 1664, 1592/1, 1591, 1592/2, 1580

**10. Százhalombatta** – Római út (MRT 27/10. lh.)

*Lelőhely-azonosító*: 11481

*A lelőhely megjelölése*: középső bronzkori (vatyai kultúra) telep, római kori út több szakasza

*A lelőhely leírása:* Az Aquincum-Intercisa közti limesút maradványai régóta ismertek. 1743-ban már említik az egyik szakaszát a halmok közelében. Dormuth Árpád még az érdi határtól a faluba vezető műútig követni tudta az 1940-es években a római utat. A falu (Százhalom) határától délre Matrica táborba vezető észak-déli irányú út 1600 méteren át egy dűlőút alatt, ill. részben mellette vezetett. 1943-ban Dormuth Árpád ásatása során megnézte az út szerkezetét, bemérte irányát. Szélessége ott 5,2, m volt. Az út egy másik részét kutatva az út alapja alatt Hadrianus érmét talált. A későbbi évtizedekben több szakember is megfigyelte az út jól észlelhető maradványait a kőtábor közelében. Az út déli szakasza a MOL üzemi területén van (volt?). A százhalombattai határban két helyen kerültek elő mérföldkövek. Az egyik Érd és Százhalombatta határánál (külön lelőhely, száma: 11500), a másik Százhalombatta-Dolinán a kőtárbortól délre (különálló lelőhely, száma: 11501). 1960 körül a Hőerőmű építésekor az út déli végét bolygatták meg. Maróti Éva régész 1979-ben vágta át az út egy szakaszát, amiről kiderült, hogy ott már teljesen szétszántották. A vaskori halomsírmező nyugati szélén futó útszakasznál, az egykori Stich tanya mellett elhaladó földúton, az érdi Római és Kerülő úton Csongrádiné Balogh Éva látott el régészeti szakfelügyeletet 2002-ben. A lelőhelyről a középső bronzkori vatyai kultúra leletei is előkerültek.

A Százhalombatta és Érd vízellátó halózatát összekötő munkák során 4,5 km hosszú közműárok készült 120 cm mélységgel. Ennek során a limesút római kori nyomát nem lehetett regisztrálni. Valószínűleg már a 20. század előtt felbontották a római utat – talán a kőanyagáért.

*A lelőhely besorolása:* nyilvántartott

*A lelőhely veszélyeztetettsége:* A lelőhelyet az építkezések veszélyeztetik leginkább. A szántás, földművelés bizonyos szakaszokat már lényegében megsemmisített. Tilos a lelőhely területén a 30 cm mélységet meghaladó minden földmunka, pl. a mélyszántás, talajlazítás.

*Hrsz*.: 026/1, 019/30, 019/29, 028/37, 028/34, 019/15, 021/55, 019/19, 019/22, 019/23, 019/24, 019/25, 019/27, 019/28, 019/18, 019/20, 019/21, 019/17, 019/16, 3156/1, 3153/2, 3153/4, 3153/3, 2610, 2340, 2339/10, 2339/9, 2339/13, 2339/12, 2339/11, 2605/6, 2606/3, 2599, 2598/3, 2605/5, 2605/4, 2605/2, 2605/1, 2604, 2600/2, 2663/1, 2655/1, 2654/3, 2650, 2649, 2594/7, 2594/17, 2341, 2593, 2594/18, 2339/8

**11. Százhalombatta** – Alsó-szőlők (MRT 27/11. lelőhely)

*Lelőhely-azonosító*: 11482

*A lelőhely megjelölése*: középső bronzkori (vatyai kultúra) urnasíros temető

*A lelőhely leírása:* A lelőhely a Dunai Kőolajfinomító Vállalat egykori területétől keletre, a fennsík lábánál található, ahol földmunka közben került elő 1974-ben 9 db középső bronzkori vatyai kultúrához tartozó urnasír. Talán e bronzkori temetőhöz tartoztak a Matrica déli temetője (11479- lelőhely) területéről előkerült bronzkori edények is. 1985-ben Poroszlai Ildikó ásott a lelőhelyen.

*A lelőhely besorolása:* nyilvántartott

*A lelőhely veszélyeztetettsége:* A lelőhely nagyobb része rét, gyepes terület, kisebb részén elszórtan fák is állnak. Az esetleges ipari jellegű beruházások veszélyeztetik a lelőhelyet. A fák gyökérzete lassan, de folyamatosan roncsolja a lelőhelyet. A lelőhely területén tilos minden 30 cm-nél mélyebb földmunka, pl. a tuskózás, talajlazítás.

*Hrsz*.: 0124/7

**12. Százhalombatta** – Klissza (MRT 27/12. lelőhely)

*Lelőhely-azonosító*: 11483

*A lelőhely megjelölése*: Árpád-kor telep

*A lelőhely leírása:* Matrica déli temetőjének területén valamint ettől északnyugat felé húzódó sávban Árpád-kori településnyomok kerültek elő. A leletanyaga alapján a lelőhely a 10-11. században népesült be és a 13. századig létezett. A 13. századból való a leletanyag többsége. A lelőhely a középkori Bate(j) falu részét képezhette. A MOL üzemi területén fekszik a lelőhely, jelentős része már megsemmisült.

*A lelőhely besorolása:* nyilvántartott

*A lelőhely veszélyeztetettsége:* A MOL területén elterülve a lelőhelyet leginkább az ipari beruházások veszélyeztetik. A még meglévő részeken erdő, ill. gyep található. A fák gyökérzete lassan, de folyamatosan roncsolja a lelőhelyet. Tilos a lelőhely területén minden 30 cm-t meghaladó mélységű földmunka, pl. a tuskózás, talajlazítás.

*Hrsz*.: 0124/7, 0124/10, 0124/9

**13. Százhalombatta** – Dunai Kőolajipari Vállalat (Szerelemtanya, MRT 27/13.)

*Lelőhely-azonosító*: 11484

*A lelőhely megjelölése*: középső bronzkori (vatyai kultúra) urnatemető

*A lelőhely leírása:* A község határában egy enyhe emelkedésű domboldalon többször megbolygatták a középső bronzkori vatyai kultúra temetőjét. 1963 óta több urnasír került elő, ill. pusztult el a földmunkák során. 1963-ban Mozsolics Annamária végzett helyszíni személt a lelőhelyen.

*A lelőhely besorolása:* nyilvántartott

*A lelőhely veszélyeztetettsége:* A lelőhely MOL telep területén fekszik, jelentős része elpusztult. A lelőhely területe jelenleg részben úttest, részben füves, gyepes terület, részben fával benőtt. Leginkább az ipari tevékenységhez kacsolódó esetleges jövőbeli földmunkák veszélyeztetik a lelőhelyet. A fák gyökérzete is káros, lassan romboló hatással van a földben lévő régészeti elemekre. Tilos a lelőhely területén a 30 cm-t meghaladó mélységű földmunkák végzése.

*Hrsz*.: 2704/20

**14. Százhalombatta** – Dunai Kőolajipari Vállalat (MRT 15. lelőhely)

*Lelőhely-azonosító*: 11486

*A lelőhely megjelölése*: római kori temető, római kori telep, késő avar kori temető

*A lelőhely leírása:* A folyó magas partján, a folyótól mintegy 500 méterre nyugatra a MOL területén a terep mélyítése és az olajtartályok építése során egy avar temető legnagyobb része már elpusztult az 1975. évi leletbejelentésig. Ekkor csatorna és rézsű készítése során újabb sírok kerülte elő. Tettamanti Sarolta ekkor helyszíni személét végzett, majd a leletmentés során 12sírt tárt fel a temető déli sarkában. A munkások és a gépek által korábban 15 sír tönkrement. Feltártak egy lovas sírt is. A sírok egy részét kirabolták a középkorban. Akkor kb. 85 x 25 méteres felületet határoztak meg, ahol még megmaradhattak feltáratlan sírok. A temető korát a 7. század első felére tették a szakemberek. 1989-ben először leletmentés során római kori temető részlete került elő, majd Poroszlai Ildikó végzett itt feltárást. 1994-ben Kovács Péter végzett helyszíni szemlét a lelőhelyen római kori tegula töredékeket és avar leleteket gyűjtve.

*A lelőhely besorolása:* nyilvántartott

*A lelőhely veszélyeztetettsége:* A lelőhely jelentős része elpusztult a különböző földmunkák idején. Az esetleg megmaradt részek a jelenlegi gyepes területre esnek. E részeket a kőolajfinomító esetleges jövőbeli földmunkái veszélyeztetik leginkább.

*Hrsz*.: 2704/20, 0106/22

**15. Százhalombatta** – Dunafüred - Virágh utca 2. (MRT 27/16. lelőhely)

*Lelőhely-azonosító*: 11487

*A lelőhely megjelölése*: középső vagy késő bronzkori urnasír (valószínűleg urnatemető része)

*A lelőhely leírása:* A Benta-patak torkolatától délre kb. 200-250 méterre, a Dunától kb. 150 méterre 1964-ben a Virágh u. 2. szám alatt Németh Ferenc kertjében kicsiny, egyfülű, égett csontokat tartalmazó bronzkori (késő bronzkori?) bögre került elő. Kovács Tibor kiszállása alkalmával a kertben többhelyen átégett rétegeket figyelt meg.

*A lelőhely besorolása:* nyilvántartott

*A lelőhely veszélyeztetettsége:* A beépített területen ismeretlen a lelőhely kiterjedése. A családi házak építése, bővítése, közműépítések, útépítés egyaránt veszélyezteti a lelőhelyet. A kertes házak közti fák gyökérzete is lassan, de folyamatosan károsítja a lelőhelyet. A lelőhely területén tilos a 30 cm mélységet meghaladó földmunka.

*Hrsz*.: 623, 651, 619, 688/1, 649, 622, 493, 492, 621/2, 620, 491/1

**16. Százhalombatta** – Alkotmány utca (MRT 27/17. lelőhely) (Jelenleg Szent László utca)

*Lelőhely-azonosító*: 11488

*A lelőhely megjelölése*: bronzkori telep, Árpád-kori telep, későközépkori telep, középkori templom

*A lelőhely leírása:* A középkori Százhalom falu északkeleti részén, a Dunával párhuzamos Alkotmány utca 125-135. számú telkei és a folyó közti szakadozott partfalban néhány beásás foltját figyelték meg a MRT kötet készítői. A beásásokból jellegtelen bronzkori és középkori leletanyag került elő. Utóbbit 13-16. századi kerámia képviselte. A lelőhely a középkori Százhalom falu része lehetett, ahol az írott források szerint toronnyal rendelkező templom is állt.

A későközépkorban időnként Fejér, máskor Pest megyéhez számították. Nevét az Anonymus 13. századi krónikájában említett halmokról kapta. Első ismert okleveles említése 1430-ból származik, ekkor Tökölön szerepelnek az innen származó jobbágyok, Zazhalom-i Dénes és Egyed. 1450-ben toronnyal bíró templomát, Máté nevű plébánosát pedig 1468-ban említették. Százhalom részben a Gutori Nagy és a Kálnói családoké volt. Ők 1448-ban 17 évi adómentességet ígértek a berki, érdi és a százhalmi birtokaikra letelepülőknek. 1467-ben a két család tagjai más birtokok felével együtt Százhalom felét is átengedték Sthoz Egyed budai (német) polgárnak. A Gutori Nagy családból származó Haraszty Ferenc 1512-ben elzálogosította százhalmi birtokát, majd 1518-ban többi birtokaival együtt vejeinek, a Lévai Cseh és a Paksy család tagjainak adta át. 1568-ban gimesi Forgách János tiltakozott az elhalt Haraszty Ferenc és Lévay Cseh Zsigmond birtokainak eladományozása ellen.

Mások is birtokoltak Százhalmon a kései középkorban. 1450-ben Százhalom-i Antal szabó itteni birtokrészét (5 lakott jobbágytelket, 5 kaszányi rétet, toronnyal bíró templom hatod részét, két ekényi legelőt) foglalták le. Szabó Antal fia Benedek magtalan halála után a király örökölt, aki 1478-ban Kisbán Bálint budai polgárnak adta ezt a százhalmi birtokrészt. 1477-ben az Érden birtokos Berki László és sógora, Sárkány Bertalan pereskedett Csákszigetért Kisbán Bálinttal és Százhalom-i Antal özvegyével. A tanúvallomások többsége szerint a sziget Érd és Százhalom között feküdt, a két falu közösen használta. Százhalom falut 1546-ban 10, 1559-ben és 1562-ben 12, 1580-ban 23 férfi lakosával írták be a török defterbe. 1588-ban a magyar adójegyzékben szerepel, de portaszám megadása nélkül. (Ekkor Pilis megye adózó falvaival együtt szerepel.) A Sárkány család tagjainak 1659. évi birtokmegosztásában Bata vagy másként Százhalom falu is szerepel. 1671-ben török és magyar földesura (Sárkány János) görögkeleti szerbeket telepítettek ide. A falu nevét a 19. században Battára változtatták meg.

*A lelőhely besorolása:* nyilvántartott

*A lelőhely veszélyeztetettsége:* A beépített területen ismeretlen a lelőhely kiterjedése. A családi házak építése, bővítése, közműépítések, útépítés egyaránt veszélyezteti a lelőhelyet. A kertes házak közti fák gyökérzete is lassan, de folyamatosan károsítja a lelőhelyet. Több, a Dunára néző telken kertépítés eredményei láthatóak, az ezekhez kapcsolódó földmunka is áros a régészeti örökség szempontjából. Hasonlóképpen a faültetések gödrei is romboló hatásúak. A lelőhely területén tilos a 30 cm mélységet meghaladó földmunka.

*Hrsz*.: 102, 83, 71, 99, 105/2, 81, 73, 76, 78, 82, 75, 77, 63, 333/4, 79, 80, 74, 0134/1, 64, 72, 333/5, 101, 333/1, 19, 95, 2537/1, 105/1, 106, 146/4, 214/1, 217, 94, 93/1, 216, 215, 93/2, 92/2, 86/2, 214/2, 92/1, 96/1, 96/2, 86/3, 86/1, 84, 85, 333/6, 97, 334, 109, 98/2, 108, 21, 66, 20, 65, 107, 98/1, 67, 69, 68, 70, 195, 146/3

**17. Százhalombatta** – Kossuth Lajos utca 7. (MRT 27/18. lelőhely)

*Lelőhely-azonosító*: 11489

*A lelőhely megjelölése*: ismeretlen korú csontvázas temető, bronzkori hamvasztásos sír

*A lelőhely leírása:* Az Öregfalu déli részén, a Duna-parttól kb. 150 méterre levő enyhe emelkedésű területen volt az 1980-as években Dubecz József telke, ahol 1961-ben régészeti leletek kerültek elő. Az alapárok délnyugati sarkánál emberi csontokra bukkantak, a pince ásásakor pedig annak északkelti negyedében bronzkori hamvasztásos sírt találtak. Kralovánszky Alán végzett akkor, 1961-ben helyszíni szemlét.

*A lelőhely besorolása:* nyilvántartott

*A lelőhely veszélyeztetettsége:* A beépített területen ismeretlen a lelőhely kiterjedése. A családi házak építése, bővítése, közműépítések, útépítés egyaránt veszélyezteti a lelőhelyet. A kertes házak közti fák gyökérzete is lassan, de folyamatosan károsítja a lelőhelyet. A faültetések gödrei is romboló hatásúak. A lelőhely területén tilos a 30 cm mélységet meghaladó földmunka.

*Hrsz*.: 419, 420, 416/2, 415, 413, 437, 411, 418, 438, 412, 436, 441, 449/5, 442/1

**18. Százhalombatta** – Pannóniapuszta (MRT 27/19. lelőhely)

*Lelőhely-azonosító*: 11490

*A lelőhely megjelölése*: Honfoglalás-kori és kora Árpád-kori temető

*A lelőhely leírása:* 1943 májusában leletmentés során Dormuth Árpád 14 sírt tárt fel a Pannonia-pusztai szőlőhegyen (Pannonia szőlők) a felső partsáncban. A 10-11. századi sírok közül csak a 8. sírban talált mellékletet, 2 db S végű hajkarikát.

*A lelőhely besorolása:* nyilvántartott

*A lelőhely veszélyeztetettsége:* A lelőhely nagyrészt beépített, jelentős része beton, ill. aszfalt alá került. Az épületek, közművek, utak építései veszélyeztetik leginkább a megmaradt régészeti elemeket.

*Hrsz*.: 2249, 2203, 2301, 2298/8, 2257, 2298/9, 2277

**19. Százhalombatta** – Alsó-Ledina (Alsó Ledina, MRT 27/20. lelőhely)

*Lelőhely-azonosító*: 11491

*A lelőhely megjelölése*: bronzkori telep, római kori telep, középkori telep (13-14. századi lelet)

*A lelőhely leírása:* Az Öregfalu nyugati szélénél, egy enyhén kavicsos löszdombon nagyon szórványosan találtak cserepeket a MRT kötet készítői. Egy kopott edényperem bronzkori, több kerámiatöredék római kori volt, egy fazéktöredék a 13-14 századra keltezhető.

*A lelőhely besorolása:* nyilvántartott

*A lelőhely veszélyeztetettsége:* Az utóbbi években – a jelek szerint az illetékes hatóság értesítése nélkül – számos családi ház épült a korábban beépítetlen területen. A lelőhely nagyobb részén így már épületek, zártkertek léteznek. A további építkezésekbe, pontosabban az engedélyezési eljárásokba be kell vonni az illetékes szakhatóságot. A lelőhelyet leginkább az épületek, közművek, utak kiépítése veszélyezteti.

*Hrsz*.: 2983/20, 2983/16, 2983/21, 2983/19, 2983/15, 2983/5, 2983/12, 2983/13, 2983/14, 2983/22, 2983/23, 2983/24, 2983/26, 3215/1, 3215/24, 3215/26, 3215/27, 3215/45, 3215/46, 3215/49, 3215/25

**20. Százhalombatta** – Dunai Hőerőmű (MRT 27/21. lelőhely)

*Lelőhely-azonosító*: 11492

*A lelőhely megjelölése*: újkőkori telep, kelta telep, római kori hamvasztásos temető

*A lelőhely leírása:* A Benta-patak és a százhalombattai téglagyárhoz vezető országút találkozásánál, a patak keleti partja feletti enyhe domboldalon 1962-ben csatornafektetéskor méhkas alakú gödröt dúltak fel. A gödröt késő kelta kerámia keltezte. Ugyanekkor egy másik méhkas alakú gödröt is megbolygattak. Kralovánszky Alán végzett ekkor ásatást itt. 1963-ban Mozsolics Annamária helyszíni személt végzett. 1964-ben egy La Tene D-korú edény töredékei kerültek innen a MNM-ba. 1999-ben T. Németh Gabriella a százhalombattai múzeum régésze végzett itt helyszíni szemlét. Ekkor újkőkori szórványletek és római kori hamvasztásos temető része is napvilágra került.

*A lelőhely besorolása:* nyilvántartott

*A lelőhely veszélyeztetettsége:* A lelőhely keleti, északi része ma transzformátortelep része, a déli, délnyugati rész néhol fával tűzdelt gyepterület. A lelőhelyet leginkább az esetleges ipari építkezések, közművel és útépítések földmunkái veszélyeztetik. A fák gyökérzete is lassan, de folyamatosan károsítja a lelőhelyet. Tilos a lelőhely területén a 30 cm-t meghaladó mélységű földmunka.

*Hrsz*.: 2611/5 (ez a hrsz. már nem létezik), 2611/6, 2611/7, 2611/8

**21. Százhalombatta** – Dunafüred – Andrástanya (MRT 27/22. lelőhely)

*Lelőhely-azonosító*: 11493

*A lelőhely megjelölése*: bronzkori telep, kelta telep

*A lelőhely leírása:* 1943 márciusában a Benta-patak déli partján gátépítéshez lehordtak egy kisebb magaslatot az úgynevezett András-tanya közelében. Dormuth Árpád helyszíni szemléjén kelta lelőhely pusztítását rögzítette. Az általa gyűjtött és múzeumba került kerámia közt a kelta darabok mellett néhány bronzkori töredék is volt.

*A lelőhely besorolása:* nyilvántartott

*A lelőhely veszélyeztetettsége:* A lelőhely területe részben megsemmisült a hatvanas években, részben a Benta-patak mentén húzódó gyeppel fedett gát fedi. Egy része betonfelülettel fedett. A további építkezések, útépítés, közműfektetés veszélyeztethetik a lelőhely területét.

*Hrsz*.: 2664, 2666/3, 732

**22. Százhalombatta** – Matrica 8. őrtorony (MRT 27/23. lelőhely)

*Lelőhely-azonosító*: 11494

*A lelőhely megjelölése*: római kori őrtorony

*A lelőhely leírása:* 1967-ben Bónis Éva és Soproni Sándor a római út keleti oldalán a mérföldkövek lelőhelyétől kb. 200 méterre egy kisebb római kori épület, feltehetően útmenti őrtorony maradványait figyelte meg a felszínen. 2008-ban és 2010-ben Visy Zsolt végzett terepbejárást a lelőhelyen.

*A lelőhely besorolása:* nyilvántartott

*A lelőhely veszélyeztetettsége:* Jelenleg a MOL üzemi területén található az őrtorony maradványa. Az ipari jellegű építkezések, földmunkák veszélyeztetik a lelőhelyet.

*Hrsz*.: 0106/22, 2704/20

**23. Százhalombatta** – Dunafüred (MRT 27/24. lelőhely)

*Lelőhely-azonosító*: 11495

*A lelőhely megjelölése*: honfoglalás kori és kora Árpád-kori temető

*A lelőhely leírása:* A Dunafüredre vezető út építése során 1943 tavaszán sírokat találtak. Márciusban Dormuth Árpád végzett leletmentő ásatást, amelyen egy 10-11. századi temető 19 sírját tárták fel. A lelőhely a 2009. évi hatástanulmány szerint a Damjanich utca déli végénél, a Strand, az Est, a Dózsa, és a Bagoly utca közt terület el.

*A lelőhely besorolása:* nyilvántartott

*A lelőhely veszélyeztetettsége:* A lelőhely ma családi házakkal fedett belterületi rész. A lelőhely megmaradt részeit a házépítés, közműépítés, útépítés és a mélyebb kerti földmunkák (pl. faültetés) veszélyezteti. A lelőhely területén tilos a 30 cm-nél mélyebb földmunka.

*Hrsz*.: 1295/1, 1302, 1309, 1369/3, 1393/2, 1417, 1391, 1392, 1310, 1373, 1375, 1374, 1369/2

**24. Százhalombatta** – Megyunka-dűlő (Kocsányné dombja, MRT 27/25. lelőhely)

*Lelőhely-azonosító*: 11496

*A lelőhely megjelölése*: ismeretlen korú csontvázas temető, kora bronzkori (nagyrévi kultúra) telep, késő kelta (vagy kora római?) telep, római kori telep

*A lelőhely leírása:* A belterület északi szélénél emelkedő domb keleti lejtőjének felső harmadán Kralovánszky Alán 1960-ban II. világháborús lövészárkokkal megbolygatott csontvázas sírokat észlelt. Két melléklet nélküli sírt fel is tárt. A domb lejtőjének felső részén és a tetején 400 x 150 m-es kiterjedésű területen elsősorban a nagyrévi kultúrához tartozó cserepeket, valamint késő kelta vagy kora római cserepeket, valamint 2-3. századi edénydarabokat gyűjtöttek az MRT kötet készítői.

*A lelőhely besorolása:* nyilvántartott

*A lelőhely veszélyeztetettsége:* A lelőhely délkeleti rézsén új utca (Turul utca) épül ki. 2017 őszén is folyt egy építkezés a Turul u. és a Határ u. sarkán. A lelőhely nagyobb része még kertes művelés alatt áll. A kertekben néhol már állnak házak a Turul utcán kívül is. A lelőhelyet leginkább a házépítések és a közműépítések veszélyeztetik. Emellett a faültetések gödrei is bolygatják a lelőhelyet. A meglévő fák gyökerei is lassan, de folyamatosan károsítják a lelőhelyet. Tilos a lelőhely területén a 30 cm mélységet meghaladó mindenféle földmunka, pl. a mélyszántás, tuskózás, talajlazítás.

*Hrsz*.: 11/3, 12/1, 3062, 3063, 11/2, 11/4, 016/17, 3059, 7/32, 12/4, 3050, 7/39, 7/36, 2546/3, 7/16, 2546/1, 11/1, 12/3, 7/33, 12/2, 2546/4, 3054/3, 3066/4, 7/35, 7/38, 7/13, 3051/4, 3053/2, 7/14, 11/5, 3051/2, 016/14, 7/18, 7/17, 3049, 3051/5, 3055, 3052, 12/5, 7/15, 2546/5, 3056/2, 7/12, 13, 3067, 7/40, 3053/1, 016/21, 7/37, 2548, 3097, 3096, 3095, 3092, 3094, 3093, 2536/2, 2513/2, 2537/1, 2540/22, 3048/1, 3068, 2547, 3066/1, 3060/2, 3060/1, 3054/1, 3056/1, 3051/3, 3054/2, 3066/3, 2538, 2539/4, 2540/21, 2539/3, 2540/37, 2536/1, 2543/1, 2537/2, 2540/2, 2539/2, 2539/1, 2540/23, 2540/24, 2540/29, 2540/25, 2540/33, 2540/34, 2540/31, 2540/32, 3065, 3066/2 (Több 2540 kezdetű hrsz. már nem létezik.)

**25. Százhalombatta** – Dunafüred (MRT 27/26. lelőhely)

*Lelőhely-azonosító*: 11497

*A lelőhely megjelölése*: újkőkori telep, kelta telep

*A lelőhely leírása:* A Dunafüredet körülvevő gát északi részén, a gáttól délre, kb. 25 méterre 1956-ban földkitermelés közben két gödröt, beásást találtak. Mócsy András helyszíni szemle során tárta fel a két objektumot, melyekből újkőkori és kelta kerámia és egy magkő került elő.

*A lelőhely besorolása:* nyilvántartott

*A lelőhely veszélyeztetettsége:* A gáttól délre levő rész, a Tulipán utca és környéke családi házakkal beépített terület. Itt a lelőhelyet leginkább az építkezések, közműfektetések, útépítés és a kertművelés (pl. faültető gödrök ásása) veszélyezteti. Tilos a lelőhely területén minden 30 cm-nél mélyebb földmunka.

*Hrsz*.: 2649, 2663/1, 509, 2664, 467, 477, 510, 511, 527, 468/1, 508, 469

**26. Százhalombatta** – Tóthtanya (Tóth-tanya, MRT 27/27. lelőhely)

*Lelőhely-azonosító*: 11498

*A lelőhely megjelölése*: középső bronzkori (vatyai kultúra) telepe

*A lelőhely leírása:* A határ északi szélén emelkedő, igen enyhe lejtőjű löszháton 3-4 elszíneződést figyeltek meg a MRT kötet készítői. Ezekből a foltokból a vatyai kultúra leletei kerültek elő.

*A lelőhely besorolása:* nyilvántartott

*A lelőhely veszélyeztetettsége:* A lelőhely mezőgazdasági művelés alatt áll. A szántás folyamatosan károsítja, roncsolja a lelőhelyet. Tilos a lelőhely területén a 30 cm mélységet meghaladó földmunka, pl. a mélyszántás, talajlazítás.

*Hrsz*.: 3149, 3148, 3150/1, 3152, 3150/3, 3150/2, 3151

**27. Százhalombatta** – Olajtározó (MRT 27/28. lelőhely)

*Lelőhely-azonosító*: 11499

*A lelőhely megjelölése*: római kori hamvasztásos temető, római kori sírkő

*A lelőhely leírása:* A római kori kőtábortól nyugatra 800 méterre a löszfennsík lábánál 1977-ben árokásás közben római kori sírtábla került elő. A kő közelében két hamvasztásos sír maradványa is látható volt az árok falában, e sírokból a 2. század második felére keltezhető edénytöredékeket szedtek ki a MRT kötet készítői.

*A lelőhely besorolása:* nyilvántartott

*A lelőhely veszélyeztetettsége:* A lelőhely területe rét, kaszáló. Ez a használati mód kedvez a lelőhely fennmaradásának. Tilos a lelőhely területén minden 30 cm-nél mélyebb földmunka végzése.

*Hrsz*.: 0123/3, 0123/5, 0123/6, 0123/4, 0129/74, 0127/1, 0129/72, 0129/75, 0123/7, 0123/8

**28. Százhalombatta** – Stichtanya (MRT 27/10. a. lelőhely)

*Lelőhely-azonosító*: 11500

*A lelőhely megjelölése*: római kori kőemlék (mérföldkő)

*A lelőhely leírása:* Dormuth Árpád 1943-ban Érd és Százhalombatta határánál az egykori Stich-tanya mellett egy 3 darabra tört mérföldkövet látott.

*A lelőhely besorolása:* nyilvántartott

*A lelőhely veszélyeztetettsége:* A lelőhely területe részben mezőgazdasági művelés alá esik, részben komolyabb kiterjedésű fölmunkákkal bolygatott terület. A lelőhelyet minden 30 cm-t meghaladó mélységű földmunka veszélyezteti. Tilos a lelőhelyen a 30 cm mélységet meghaladó földmunkák végzése.

*Hrsz*.: 3153/1, 3153/2, 3153/3

**29. Százhalombatta** – Dolina (MRT 27/10. b. lelőhely)

*Lelőhely-azonosító*: 11501

*A lelőhely megjelölése*: középső bronzkori (vatyai kultúra) telep, római kori mérföldkövek

*A lelőhely leírása:* 1967-ben Százhalombatta-Dolinán a kőtábortól délre 2,1 kmm-re a Duna-parti löszfennsík egyik 4-5 méter mély vízmosásában öt római kori mérföldkő került elő. A feliratok szerint a 3. században készültek a kövek feliratai. 1969-ben és 1971-ben ugyane lelőhelyről 4 másik mérföldkő került elő. 1971-ben Soproni Sándor helyszíni szemlét és leletmentést is végzett itt. Bónis Éva 1967-ben a mérföldkövek között a vatyai kultúra néhány cserepét is összegyűjtötte.

*A lelőhely besorolása:* nyilvántartott

*A lelőhely veszélyeztetettsége:* A lelőhely területe jelenleg erdővel borított. Leginkább a fák folyton növő, mélyülő gyökérzete veszélyezteti, roncsolja a lelőhelyet. Lassan, de folyamatosan. Tilos a lelőhelyen minden 30 cm mélységet meghaladó földmunka, pl. a tuskózás, talajlazítás. Károsítja a lelőhelyet az erózió is – vízmosásról lévén szó.

*Hrsz*.: 0137/19, 0106/21, 0137/20

**30. Százhalombatta** – Szőlőskert

*Lelőhely-azonosító*: 28834

*A lelőhely megjelölése*: kora bronzkori (nagyrévi kultúra) telep, középső bronzkori (vatyai kultúra) telep, római kori telep

*A lelőhely leírása:* A város északi részén lévő halomsírmező keleti felén a Benta-völgyi projekt részeként 1999-2000-ben terepbejárásokat folytattak, amelyek során a nagyrévi és a vatyai kultúra kerámiatöredékeit, valamint római kerámiát is találtak. Vicze Magdolna 2001-ben végzett terepbejárást a lelőhelyen.

*A lelőhely besorolása:* nyilvántartott

*A lelőhely veszélyeztetettsége:* A terület a halomsírmező részeként viszonylagos védettséget élvez a halomsírok védettségének köszönhetően. (A közhiteles nyilvántartás hibás, a lelőhelyet már Érd határába lokalizálja Százhalombatta helyett és csak érdi helyrajzi számokat rendel a lelőhelyhez! Valószínűleg hibás a térképi elhelyezés.) A lelőhely mezőgazdasági művelés alatt áll, ami, főleg a szántás, folyamatosan roncsolja a lelőhelyet. Tilos a lelőhely területén a 30 cm-él mélyebb földmunkák végzése. Tilos pl. a mélyszántás, a talajlazítás, a faültető gödrök ásása.

*Hrsz*.: 25050, 25053, 25052, 25049 (Ezek mind érdi helyrajzi számok.)

**31. Százhalombatta** – Turul utca 49-53.

*Lelőhely-azonosító*: 41547

*A lelőhely megjelölése*: késő bronzkori telep

*A lelőhely leírása:* 2003-ban Csongrádiné Balogh Éva végzett leletmentést késő bronzkori anyagot találva. 2006-ban T. Németh Gabriella járt az akkorra támfallal eltakart partfalnál.

*A lelőhely besorolása:* nyilvántartott

*A lelőhely veszélyeztetettsége:* A lelőhely nagy része beépített. A házépítések az utóbbi években valószínűleg károsították a lelőhelyet. A lelőhelyet jelenleg a családi házak, közművek, utak építése veszélyezteti leginkább. Tilos a lelőhely területén minden 30 cm-t megahaladó mélységű földmunka.

*Hrsz*.: 7/16, 7/17, 7/18

**32. Százhalombatta** – Vörösmarty Mihály utca 4.

*Lelőhely-azonosító*: 59401

*A lelőhely megjelölése*: római kori kőfal

*A lelőhely leírása:* 1980-as évek elején az Erőmű út és a Városkapu út találkozásától keletre, az Erőmű úttól északra levő telken garázs alapozásakor 30 cm mélyen egy valószínűleg római kori 50 cm széles kőfalra bukkantak. Ugyanezen a telken épült 1975 körül az a lakóház, mely falába ismeretlen helyről hozott feliratos követ építettek be. A kőtöredék és a fal valószínűleg római korú. 2009-ben Stibrányi Máté végzett terepbejárást a lelőhelyen.

*A lelőhely besorolása:* nyilvántartott

*A lelőhely veszélyeztetettsége:* A lelőhely családi házakkal beépített terület. A további házépítések, közműépítések veszélyezteti legjobban a lelőhelyet. A kerti művelés, főleg a szántás és a faültető gödrök ásása is árt a lelőhelynek. Tilos a lelőhely területén minden 30 cm-t meghaladó mélységű földunka.

*Hrsz*.: 1986, 2050/1, 2981

**33. Százhalombatta** – Benta-földek (Korábban Érd 9/2. számú lelőhelyként nyilvántartva. Jelenleg Százhalombattához tartozik a területe. Korábban: MRT 9/2. lelőhely)

*Lelőhely-azonosító*: 10269

*A lelőhely megjelölése*: kelta telep, római kori telep, római kori villa, középkori telep, középkori sírok, középkori templom (?)

*A lelőhely leírása:* Érd és Százhalombatta korábbi határa közelében a Benta-patak délnyugati partján a Temperáltvízű Halgazdaság létesítésekor 1971-72-ben római kori épületekre, valamint Árpád-kori településre és esetleg templomra is utaló nyomokat figyelt meg Tettamanti Sarolta helyszíni szemle során. Feltételesen az Árpád-kori Székely (Zekul, Zekel) faluval azonosítható a lelőhely. Írásos említései 1380 és 1559 közötti időből ismertek. 1559-ben Székelegyház-puszta szerepel a defterben. 1973-ban a lelőhely déli részén római leletek kerültek elő.

*A lelőhely besorolása:* nyilvántartott

*A lelőhely veszélyeztetettsége:* A lelőhely keleti részét a halgazdaság már elpusztította a földmunkákkal. A nyugati, kissé magasabban fekvő részen elgazosodott a növényzet. Itt a mezőgazdasági művelés, az esetleges újbóli szántás veszélyezteti a lelőhelyet. Tilos a lelőhely területén minden 30 cm-t meghaladó mélységű földmunka.

*Hrsz*.: 2613/1, 2613/2 (Százhalombattán és Érden nincsenek ilyen helyrajzi számok.)

**34. Százhalombatta** – Külső-Új-földek (Korábban Érd 9/3. számú lelőhelyként nyilvántartva. Jelenleg Százhalombattához tartozik a területe. Korábban: MRT 9/3. lelőhely)

*Lelőhely-azonosító*: 10270

*A lelőhely megjelölése*: középső bronzkori (vatyai kultúra) telep, római kori telep

*A lelőhely leírása:* A korábban Érdhez tartozó lelőhely a Benta-patak északkeleti partján enyhe emelkedésű, kb. 500 x 700 méter nagyságú területről jellegtelen bronzkori cserepeket és valószínűleg a vatyai kultúrához tartozó cserepeket gyűjtöttek az MRT kötet készítői 1974-ben. Ugyanitt 3. századi római cserepeket is találtak.

*A lelőhely besorolása:* nyilvántartott

*A lelőhely veszélyeztetettsége:* A lelőhelybe dél felől benyúlik a finomító területe, de a lelőhely nagyobb része mezőgazdasági művelés alatt áll. A szántás állandóan károsítja a lelőhelyet. Tilos a lelőhelyen a 30 cm-t megaladó mélységű földmunka, pl. a mélyszántás, talajlazítás. Pontosítani kell a lh-hez tartozó hrsz-okat, mivel így a megszűnt számok miatt a lelőhely északi része nem védett.

*Hrsz*.: 0208/2, 0208/19 (e két hrsz. százhalombattai a halastavaknál találhatóak), 0204 (nem létezik e hrsz.), 0207 (ma csak 0207/1 és 0207/3. hrsz. létezik), 073/6 (ez érdi helyrajzi szám)

**35. Százhalombatta** – Belső-Új-földek (Korábban Érd 9/4. számú lelőhelyként nyilvántartva. Jelenleg Százhalombattához tartozik a területe. Korábban: MRT 9/4. lelőhely)

*Lelőhely-azonosító*: 10271

*A lelőhely megjelölése*: középső újkőkori telep, középső bronzkori (vatyai kultúra) hamvasztásos temető, középső bronzkori (vatyai kultúra) telep, későbronzkori telep, kora vaskori telep, római kori villa

*A lelőhely leírása:* A lelőhely keleti része tartozik jelenleg Százhalombattához, a kisebb nyugati rész Érdhez. A Benta-patak északkeleti partján az ártérből kiemelkedő lapos területen néhány újkőkori cserepet gyűjtöttek a MRT kötet készítői 1974-ben. 2001-ben az M 6 autópálya építése előtt Ottományi Katalin végzett terepbejárást a lelőhelyen. 2004-ben ő ásatást végzett itt. 2005-ben Virágos Gábor végzett itt helyszíni szemlét. 2006-ban ismét Ottományi Katalin végzett terepbejárást. 2007-ben Stibrányi Máté régész régészeti felügyeletet látott el, majd 2007 végén Vicze Magdolna leletmentő ásatást végzett a lelőhelyen. A leletmentést 2008 elején folytatta Vicze Magdolna. A leletmentő ásatás 6 méteres szélességben, összesen kb. 320 méter hosszon folyt. Feltárásra került a vatyai kultúra birituális temető-részlete és egy koravaskori település-részlet.

*A lelőhely besorolása:* nyilvántartott

*A lelőhely veszélyeztetettsége:* A lelőhely nyugati részén halad át az M 6-os autópálya. Ettől keletre található a lelőhely százhalombattai része, mely nagyrészt mezőgazdasági, szántóföldi művelés alatt áll. A lelőhely keleti részén egy komolyabb földmunkával kialakított kb. egy hektáros tanya vagy telephely létesül egy családi ház méretű épülettel. A lelőhelyet ez a telephely veszélyezteti, hiszen a jelek szerint engedély nélkül történtek itt földmunkák. Szintén veszélyezteti a lelőhelyet a szántás. Tilos a lelőhely területén a 30 cm-t meghaladó földmunka, pl. a mélyszántás, talajlazítás.

*Hrsz*.: 085/59, 085/41, 085/60, 0205/7, 0205/6, 0199/9, 0199/10, 0199/3, 0205/4, 0205/5, 0199/7, 0199/8, 0199/6, 0198, 0199/5, 0201, 0199/11, 085/34, 085/79, 085/84, 085/77, 0205/8, 086, 087, 085/18, 085/9, 085/47, 085/38, 085/44, 085/55, 085/49, 085/67, 085/52, 085/43, 085/78, 085/54, 085/53, 085/66, 085/56, 085/58, 085/68, 085/51, 085/69, 085/74, 085/40, 085/64, 085/62, 085/45, 085/70, 085/65, 085/61, 085/63, 085/42, 085/72, 085/57, 079/1, 085/73, 085/71, 085/48, 085/46, 085/50

**36. Százhalombatta** – Benta-földek (Korábban Érd 9/5. számú lelőhelyként nyilvántartva. Jelenleg Százhalombattához tartozik a területe. Korábban: MRT 9/5. lelőhely)

*Lelőhely-azonosító*: 10272

*A lelőhely megjelölése*: középső bronzkori (vatyai kultúra) telep, kelta telep, római kori telep

*A lelőhely leírása:* 1961-ben Kralovánszky Alán a Budapest-Pusztaszabolcs vasútvonal és a 6. számú út kereszteződésétől kb. 300 méterre keletre helyszíni szemlét végzett. Jelentése szerint villamos távvezeték oszlopának leállításakor a vatyai kultúra telepanyaga került elő. A MRT kötet készítői a Benta-patak délnyugati partja felé lejtő területen lucernásban kevés kelta és római kori kerámiát gyűjtöttek. A lelőhely összefügg az MRT kötet érdi 9/2. (10269. számú lelőhely) és 9/16. számú lelőhelyeivel.

*A lelőhely besorolása:* nyilvántartott

*A lelőhely veszélyeztetettsége:* A lelőhely teljes területe szántott. A lelőhelyet a szántás folyamatosan roncsolja. Tilos a lelőhelyen a 30 cm mélységet meghaladó földmunka, pl. a mélyszántás és a talajlazítás is.

*Hrsz*.: 0212/53, 0212/36, 0212/38, 0212/7, 0212/54, 0212/39, 0212/35, 0212/33, 0212/34

**37. Százhalombatta** – Dunai finomító

*Lelőhely-azonosító*: 93141

*A lelőhely megjelölése*: középkori telep

*A lelőhely leírása:* A Százhalombatta – Ercsi, Érd vasútvonalon tervezett építkezésekhez kapcsolódó, azokat megelőző régészeti kutatás során 2017-ben Bittner Bettina találta meg terepbejárás során ezt a középkori telepnyomot. Szintén 2017-ben Mesterházy Gábor geofizikai mérést végzett itt. A lelőhely pontos hely nem lett bejelentve a kutatások nyomán, csak az ismert, hogy a vasútvonal közelében található, ennyi derül ki a Nyilvántartó Iroda 2018. januári adatszolgáltatásából. 2019 márciusában az interneten elérhető közhiteles nyilvántartásban nem szerepel a lelőhely, legalábbis nem ismert a lelőhely 93141. számú azonosítója.

*A lelőhely besorolása:* nyilvántartott

*A lelőhely veszélyeztetettsége:* Lokalizáció hiányában erről nincs információnk.

*Hrsz*.: Nincs megadva a közhiteles nyilvántartásban és nincs jelölve a lh. a közhiteles nyilvántartásban térképen sem.

A város területéről számos lelet került első úgy, hogy a városon belüli pontos lelőhelyük nem ismert. Ezek mellett említést érdemel a T. Németh Gabriella által 2009-ben készített régészeti hatástanulmány 34. számú, Kárász utca nevű lelőhely, mely jelenleg nem szerepel a közhiteles nyilvántartásban régészeti lelőhelyként.